Summary: Iriartek Jaurlaritzako lehendakari izateko hautagaitza aurkeztuko du. Arnaldo Otegi EH Bilduko koordinatzaileak azaldu du «arduragatik» aurkeztuko dutela hautagaitza.

Gaur zortzi egingo dute Eusko Legebiltzarrean Eusko Jaurlaritzako lehendakariaren inbestidura saioa, eta egun horretan bi hautagai aurkeztuko dira gutxienez; Iñigo Urkullu jarduneko lehendakari eta EAJren lehendakarigaia eta Maddalen Iriarte EH Bildukoa.

Arnaldo Otegi EH Bilduko koordinatzaileak eman du indar subiranistaren Mahai Politikoaren erabakiaren berri, Onda Vascan emandako elkarrizketa batean. Esan du hauteskundeak egin zirenetik gogoetatu dutela gaiaz, eta baita astelehenean ere, Mahai Politikoan. «Erantzukizun politikoagatik» aurkeztuko dute Iriarteren hautagaitza; «alternatiba garela uste duten herritarrekiko arduraz. Erakusteko gobernatzeko beste modu batzuk daudela. Iriartek gobernantza eta gizarte eredu alternatibo bat ordezkatzen du».

Otegik gaineratu du «norabidea aldatu» beharra dagoela, eta pandemiaz ikasi: «Politika publikoak egin behar dira, hezkuntza, osasuna, zaintzak... indartzeko». Izan ere, salatu du ikasturtea hastear dela eta «inork» ez dakiela nola hasiko den: «Ez dira irakasle gehiago kontratatu, ez dira ikasgela gehiago prestatu».

Edonola ere, Iriartek ez dauka babes nahikorik lehendakari izateko. Elkarrekin Podemosek iragarri du ez duela babestuko EH Bilduren hautagaitza, eta abstenitu egingo dela inbestidura saioaren bozketan. Asteburu honetan hainbat komunikabidetan mintzatu dira Miren Gorrotxategi Elkarrekin Podemoseko bozeramailea eta Pilar Garrido Ahal Dugu-ko koordinatzailea, eta biek ala biek baieztatu dute ez dutela Iriarteren alde bozkatuko. Esan dute ezkerreko gobernu bat eratzeko aukerarik ez dutela ikusten, eta «koherentziagatik» Elkarrekin Podemosek ez duela aurkeztuko lehendakarigairik. Urkulluren hautagaitzaren alde ere ez dute egingo Elkarrekin Podemoseko sei legebiltzarkideek.

Eusko Legebiltzarreko inbestidura saioari begira ziurra den bakarra da EAJk Iñigo Urkulluren hautagaitza aurkeztuko duela. Eta ezusterik ezean, hura aukeratuko dute lehendakari. Aurreko bi inbestidura saioetan ez bezala, lehen bozketan eta gehiengo osoz aukeratuko dute, gainera. Izan ere, jeltzaleek eta sozialistek aise gainditzen dute gehiengo osoa: 31 eserleku ditu EAJk eta hamar PSEk, eta Urkulluk bi taldeen sostengua izango du lehendakari izateko.


Summary: Gobernu akordioa lortu dute EAJk eta PSE-EEk. Bi alderdien esanetan, akordioaren helburua izango da «ekonomia eta enpleguaren sorrera suspertzea, zerbitzu publikoen eta gizarte publikoen defentsan oinarrituta eta autogobernu zabalago eta hobea lortzea xede». Bi alderdien barne organoek berretsi behar dute orain hitzarmena.

EAJk eta PSE-EEk gobernu akordio bat lortu dute datorren legealdirako. Bi alderdietako zuzendaritzak gaur batzartu dira. Orain, hitzarmen hori berrestea falta da: jeltzaleen Biltzar Nazionala astelehenean bilduko da oniritzia emateko, eta sozialistek kontsulta bat egingo dute militanteen artean.

Bi alderdiek argitaratutako ohar bateratuaren arabera, akordioaren ardatz nagusiak dira «ekonomia eta enpleguaren sorrera suspertzea, zerbitzu publikoen eta gizarte publikoen defentsan oinarrituta eta autogobernu zabalago eta hobea lortzea xede». Zehazki, hiru baldintza eta lau ardatz adostu dituzte gobernuaren jardunerako; aurrenekoei dagokienez, baldintzen artean jaso dituzte herritarren osasuna bermatzea eta «ekonomia eta enplegua suspertzea, pandemiaren aurreko mailak berreskuratzeko, baina erronka eta behar berrietara egokituta». Horrez gain, nahi dute «inor ere atzean ez uztea gizarte kohesionatu batean herrialdeko inbertsiorik onenentzat jotzen diren parametroetako bakar batean ere».

Hori horrela, 2016an osatutako akordioa berrituko dute bi alderdiek. Programari buruzkoa da akordioa, eta hemendik aurrera gobernuaren osaketa izango dute zehazteko.

Ikusteko dago bi alderdiek nola kudeatuko dituzten desadostasunak. Autogobernuaren alorrean, azken legealdian ez dira bat etorri jeltzaleak eta sozialistak, eta espero da oraingoan ere 2016an adostutako formulari eustea; alegia, desadostasun adostu gisa uztea gaia, eta alderdi bakoitzak askatasuna izatea Eusko Legebiltzarrean bere jokabidea defendatzeko. Gaur bi alderdiek argitaratutako oharrak 2016ko akordioan jasotako eduki bera dakar: «Autogobernua eta Gernikako Estatutua osorik bete dadila defendatu behar dugu, eta estatutu-itun berri bat lortu behar dugu hurrengo belaunaldiarentzat».

PSEk martxan jarri du militantziaren akordioari buruzko iritzia galdetzeko prozedura. Galdeketa bat egingo du, eta afiliatuek botoa eman ahal izango dute igandean eta astelehenean, telematikoki (20:00ak arte), eta, aurrez aurre, astelehenean bertan; bozkaleku bakoitzak ezarriko du bere ordutegia. «PSE-EEk Euskadiren gobernabiderako akordio bat lortu du EAJrekin. Babesten al duzu akordio hori? Bai / Ez», dio galderak. PSE-EEko eta alderdiaren gazte antolakundeko 5.000 kide baino gehiago daude boto ematera deituta.

Gaur zortzi egingo dute Jaurlaritzako lehendakaria aukeratzeko saioa Eusko Legebiltzarrean, eta bihar amaituko da saio horretarako hautagaitzak aurkezteko epea. Hain justu, EH Bilduk gaur goizean jakinarazi du indar subiranistak Maddalen Iriarteren hautagaitza aurkeztuko duela, «erantzukizun politikoagatik».


Summary: Sestaoko hainbat PCR probak positibo faltsua eman dute. Eusko Jaurlaritzako Osasun Sailak eta Osakidetzak barkamena eskatu diete akatsak eragindako herritar guztiei.

Eusko Jaurlaritzako Osasun Sailak jakinarazi duenez, Sestaon (Bizkaia) hainbat PCR probatan emandako positiboak faltsuak izan ziren, akats batek eragindakoak.

Osasun Sailaren hitzetan, «PCR proba sorta batean akats tekniko bat egin ondoren, proba horiek kutsatu egin ziren, eta horrek positibo faltsu batzuk eragin zituen. Ondoren, Osakidetzako laborategiek egin zuten kalitate prozesuan, akatsa antzeman zen, eta, beraz, gaur bertan jakinarazi dute».

Osasun Sailak eta Osakidetzak barkamena eskatu diete egoera horrek erasandako pertsona guztiei.


Summary: Bilketan egingo diren kontratazioen berri emateko agindua dauka sektoreak. Eusko Jaurlaritzak sasoikako langileen kontratazioa adierazteko betebeharra ezarri du, langileen kopurua eta haien bizilekua ezagutzeko; PCR probak egin beharko balira, beharrezkoa da informazio hori.

Mahats bilketa eta patataren uzta jasotzea abiatuko dira irailean, eta nekazaritzako sasoikako langile asko etorriko dira, Arabara batik bat, Gasteizko gobernuaren eskumeneko lurraldeei dagokienez. Bada, administrazio horrek eta lehen sektoreak prebentzio neurri espezifikoak hartzea erabaki dute, COVID-19arekin kutsatzeko arriskua murrizteko. Bilketa horiek egin egingo direla bermatu nahi dute. Horregatik, Jaurlaritzako Ekonomiaren Garapenerako Sailak ezinbestekotzat jo du sasoikako lan eskariaren aurreikuspenak xehetasun handiagoz ezagutzea; helburua da «egin beharreko osasun probak (PCRak...) egoki kudeatzea».

Horiek horrela, Osalanek protokolo zehatz bat garatu du bilketen jarduera arautzeko, «COVID-19ari eraginkortasun handiagoz aurre egiteko». Sasoikako langileak kontratatuko dituzten nekazaritza enpresetan ezarri beharreko jardunbidea zehazten du. «Bidenabar, langileei emandako bizitokietan ere langileen artean COVID-19ak eragindako transmisioa eta infekzioa prebenitzeko baliagarria izango da». Eskaera zehatz bat da protokolo horren funtsa, nolanahi ere: indarrean dauden kontratazioak eta langileak kontratatzeko aurreikuspenak adierazteko betebeharra dute enpresek, upategiek kasu gehienetan, kontratazioak zuzenean edo enpresa bitartekarien bidez eginda ere.

Bada, langileek 2020ko nekazaritza kanpainetan duten enpleguari buruzko erantzukizunpeko adierazpenak egin beharko dituzte, eta gutxienez zazpi egun balioduneko epean jakinarazi beharko dituzte, Jaurlaritzaren agindu hori argitaratu eta hurrengo egunetik aurrera; alegia, abuztuaren 31etik irailaren 8 arteko epea dago. Informazio hori aurrez aurre edo elektronikoki aurkeztuko da, eta web helbide honetan eskuratu ahal izango da. Aurrez aurre eginez gero, Ekonomiaren Garapen eta Azpiegitura Sailaren bulegoetan aurkeztuko dira zuzenean adierazpenak.


Summary: «Euskaraz hitz egingo duen» Jaurlaritza bat eskatu dute 390 kazetarik baino gehiagok. «Berdintasun defizit bat zuzentzeko helburuarekin», sailburu eta arduradun euskaldunak izendatzeko eskea egin diote «datorren Eusko Jaurlaritza osatu behar duen arduradun nagusiari».

394 kazetari euskaldunek eskaera argia egin diote Eusko Jaurlaritzari: euskaraz lan egin eta informatu ahal izan dezaten, Jaurlaritzako hurrengo arduradunak euskaldunak izan daitezela. Gaitasunean eta kalitatean ere jarri dute arreta: «Ez dira aski euskarazko adierazpen irakurriak edota ardura gutxiagoko ordezkarien euskarazko bozeramailetza behartuak». Nabarmendu dute arduradunen «betebeharra» dela informazioa eta zehaztasunak euskaraz ematea, baita kazetarien galderei euskaraz erantzutea ere.

Euskal Herri osoko komunikabideetako kazetari euskaldunek izenpetu dute Euskaraz hitz egingo duen Jaurlaritzaren aldeko manifestua, eta abuztuaren 27an aurkeztu dute, Donostiako Koldo Mitxelena Kulturunean. Martxelo Otamendi BERRIAko zuzendariak eta Maite Artola Euskadi Irratiko esatariak irakurri dute adierazpena. Bertzeak bertze, BERRIA, Argia, Jakin, Gara, Hamaika Telebista, Naiz, Gaztezulo, Elhuyar, Euskal Telebista, Euskadi Irratia, Eitb.eus, El Diario Vasco, Radio Euskadi, Naiz Irratia, Pikara Magazine, Eldiario.es eta euskarazko tokiko komunikabide anitzetakoek eman diote atxikimendua —zerrenda osoa, hemen—. Manifestuan adierazi dute «berdintasun defizit bat zuzentzea lortzeko helburua» dutela eskaerarekin: «Ezaguna da euskaraz lan egiten dugun kazetariok, euskaraz egite hutsagatik eta gure hizkuntzaren egoeragatik, urteetan iraun duen desberdintasun egoera batean ari garela lanean». Azaldu dute «herritar guztion ardura» dela euskara normalizazio «osora» eramatea, baina zeregin horretan «lehen mailako erantzukizuna» dutela erakunde publikoek.

Arduradunen «betebeharra»

Azpimarratu dutenez, «informazioa zorrotz, egoki eta zuzen» ematea da komunikazioan aritzen diren profesionalen «egitekoa», baita euskaraz jarduten duten profesionalena ere: «Horretan jartzen dugu gure lan, indar eta gogo osoa: gure irakurleei, entzuleei eta ikusleei lehen mailako informazioa helaraztea dugu helburu». Nabarmendu dute, gainera, egungo «une historikoan inoiz baino beharrezkoagoa» gertatu dela komunikabideetako profesionalen lana: «Oinarrizko jarduera da gurea, eta garrantzi ezinbesteko horren jakitun landu behar ditugu albisteak, egiazkotasunez eta eraginkortasunez».

Zehaztu dutenez, funtzio hori bete ahal izateko, kazetariei «ezinbestekoa» zaie «notiziaren sorburura, protagonistengana eta arduradunengana jotzea». Arduradun horiek ere badituzte «betebeharrak», ordea: «Iritzi publikoari informazioa eta zehaztasunak ematea. Eta hori bi hizkuntza ofizialetan egitea». Galderen erantzunetan ere jarri dute arreta: «Kazetariaren betebeharra da galderak egitea; arduradun politikoen erantzukizuna, berriz, horiei erantzutea. Baita euskaraz ere».

Hori ez da hala gertatzen, ordea, manifestuaren sinatzaileen ustez. Hain zuzen, «euskarazko adierazpen irakurriak edota ardura gutxiagoko ordezkarien euskarazko bozeramailetza behartuak» ez direla «aski» salatu dute: «Ez dira aski euskaraz ari garen komunikabideetako profesionalontzat, eta, batez ere, ez dira aski informazioa euskarazko komunikabideetatik jasotzen duten herritarrentzat». Hala, hori berriro gerta ez dadin eta «euskararen erabilera normalizatzeko oinarrizko legea onartu eta 38 urtera», heldu den Eusko Jaurlaritza osatu behar duen «arduradun nagusiari» galdegin diote «euskaraz hitz egiten duten» sailburu eta arduradunak izenda ditzala: «Euskaraz hitz egingo duen Jaurlaritza zor zaio euskal kazetaritza profesionalari. Euskaraz hitz egingo duen Jaurlaritza zor zaie herritarrei».


Beste hiru egoiliar zendu dira Bizkaian

Summary: Beste hiru egoiliar zendu dira Bizkaian. Azken astean hamabi egoiliar zendu dira Araban, Bizkaian eta Gipuzkoan.

Koronabirusaren ondoriorik muturrekoenak pairatzen ari dira zahar etxeetako egoiliarrak. Birusa gogor sartu da zentro horietan: hainbat kutsatze izateaz gain, heriotzak ere eragin ditu. Azken sei egunetan, bederatzi egoiliar zendu dira. Arabako Foru Aldundiak atzo jakinarazi zuen Zuiako zahar etxe bateko egoiliar bat hil zela gaitzaren ondorioz. Zentro horretan, 25 positibo atzeman dituzte egunotan, eta kutsaturik zegoen egoiliarretako bat da zendu zena. Halaber, gaur beste hiru heriotzen berri eman du Bizkaiko Diputazioak: hiru egoiliar zendu dira azken orduetan Bizkaian gaitzaren eraginez. Udako agerraldiak hasi zirenetik, Arabako zahar etxeetako lehen heriotza da atzokoa. Bizkaian 10 egoiliar zendu dira azken astean, eta Gipuzkoan beste bat. Gainera, hilaren 15ean beste egoiliar bat hil zen Donostian.

Zahar etxeetako kutsatzeak nabarmen igo dira egun gutxian. Bizkaian, esaterako, hilaren 9an hiru egoiliarrek zuten gaitza; orain berriz, 120 dira. Atzeman diren kasu gehienak, halere, asintomatikoak dira, eta prebentzio gisan eginiko PCR probetan detektatu dituzte. Araban, 33 kasu daude une hauetan; horietatik 24 Zuiako zahar etxean. Gipuzkoan, apalagoak dira kasuak: sei positibo daude Donostiako zahar etxe batean; Nafarroan, aldiz, hamasei kasu atzeman dituzte Tuterako zentro batean. Beraz, agintariek jakinarazi dutenaren arabera, gaur egun 175 egoiliarrek dute gaitza Hego Euskal Herrian.

Birusak ez die, ordea, egoiliarrei soilik eragiten, zahar etxeetako langileen artean ere badira kasu ugari. Bizkaian, 89 langilek eman dute positibo COVID-19aren proban eta beste 77 bakarturik daude. Gipuzkoan, azken datuen arabera, hamazazpi langilek dute gaitza. Araban, gutxienez bi langile kutsatu dira azken egunetan, baina Foru Aldundiak ez du langileen egungo egoeraren datu zehatzik eman, eta Nafarroako Gobernuak ere ez ditu datu horiek jakinarazi.

Bestalde, osasun langileak PCR probak egiten ari dira Busturialdeko zentro soziosanitario guztietan. Izan ere, Gernikan (Bizkaia) agerraldi bat dago iragan astetik, eta kasuak nabarmen ugaritu dira inguru hartan. Bizkaiko Foru Aldundiaren esanetan, 600 langile ingururi egingo dizkiete testak asteburuan zehar. Intzidentziak ere ugaritu egin dira Donostian eta Lasarte-Orian (Gipuzkoa), eta, horrenbestez Gipuzkoako Foru Aldundiak erabaki du zahar etxe batzuetako bisitak bertan behera uztea hamar egunez: Lasarte-Oriako Atsobakar eta Donostiako Aldakonea, La Paz eta Alai-Etxe zahr etxeetan.


Manifestua eta sinatzaileak

Summary: Manifestua eta sinatzaileak. Hainbat hedabidetako 394 kazetarik izenpetu dute manifestua. Zabalik dago atxikimendua emateko aukera.

Euskaraz hitz egingo duen Jaurlaritzaren aldeko manifestua

Manifestu hau sinatzen dugunok Euskal Herri osoko komunikabideetako kazetari euskaldunak gara, eta ondorengoa adierazi nahi dugu berdintasun defizit bat zuzentzea lortzeko helburuarekin:

Ezaguna da euskaraz lan egiten dugun kazetariok, euskaraz egite hutsagatik eta gure hizkuntzaren egoeragatik, urteetan iraun duen desberdintasun egoera batean ari garela lanean. Herritar guztion ardura da euskara normalizazio osora eramatea, baina zeregin horretan lehen mailako erantzukizuna daukate erakunde publikoek.

Informazioa zorrotz, egoki eta zuzen ematea da komunikazioan ari den profesional ororen egitekoa. Baita euskaraz dihardugun profesionalona ere. Horretan jartzen dugu gure lan, indar eta gogo osoa: gure irakurleei, entzuleei eta ikusleei lehen mailako informazioa helaraztea dugu helburu.

Une historikoak ari gara bizitzen hilabete hauetan. Inoiz baino beharrezkoagoa gertatu da komunikabideotako profesionalon lana. Oinarrizko jarduera da gurea, eta garrantzi ezinbesteko horren jakitun landu behar ditugu albisteak, egiazkotasunez eta eraginkortasunez. Funtzio hori bete ahal izateko, kazetariari ezinbestekoa zaio notiziaren sorburura, protagonistengana eta arduradunengana jotzea. Arduradun horien betebeharra da, berriz, iritzi publikoari informazioa eta zehaztasunak ematea. Eta hori bi hizkuntza ofizialetan egitea. Kazetariaren betebeharra da galderak egitea; arduradun politikoen erantzukizuna, berriz, horiei erantzutea. Baita euskaraz ere.

Euskaraz behar dugu informazioa, besteak beste, pandemiak eragindako azken neurriei buruz informatzeko, ezusteko gertakarien ondoko ekinbide ofizialak jakinarazteko eta hartzen diren erabakien berri gizarteari emateko. Ez dira aski euskarazko adierazpen irakurriak edota ardura gutxiagoko ordezkarien euskarazko bozeramailetza behartuak. Ez dira aski euskaraz ari garen komunikabideetako profesionalontzat, eta, batez ere, ez dira aski informazioa euskarazko komunikabideetatik jasotzen duten herritarrentzat.

Horregatik, Eusko Legebiltzarrak 1982an Euskararen erabilera normalizatzeko oinarrizko Legea onartu eta 38 urtera, datorren Eusko Jaurlaritza osatu behar duen arduradun nagusiari eskatzen diogu euskaraz hitz egiten duten sailburu eta arduradunak izenda ditzala.

Euskaraz hitz egingo duen Jaurlaritza zor zaio euskal kazetaritza profesionalari.

Euskaraz hitz egingo duen Jaurlaritza zor zaie herritarrei.

Atxikimenduak emateko helbidea:

sailburueuskaldunak@gmail.com

SINATZAILEAK

Aiaraldea komunikabidea:

Txabi Alvarado Bañares

Aitor Aspuru Saez

Izar Mendiguren Cosgaya

Aiurri:

Jon Ander Ubeda Goikoetxea

Ainhoa Gil Ugartemendia

Ainhoa Arotzena Gabirondo

Olatz Lasa Arrillaga

Xabier Lasa Bergara

Alea:

Mirian Biteri

Estitxu Ugarte Lopez de Arkaute

Anakoz Amenabar

Mikel Buruaga

Anboto:

Aitziber Basauri Gandiaga

Maialen Zuazubiskar Gallastegi

Jone Guenetxea Arrinda

Ekaintza Herrera Azkarraga

Aritz Maldonado Zabala

Argia:

Onintza Irureta Azkune

Mikel Garcia Idiakez

Jon Torner Zabala

Gorka Bereziartua Mitxelena

Estitxu Eizagirre Kerejeta

Urko Apaolaza Avila

Jenofa Berhokoirigoin Hirigarai

Amaia Lekunberri Ansola

Zigor Olabarria Oleaga

Xabier Letona Biteri

Lander Arbelaitz Mitxelena

Axier Lopez

Barren:

Ainara Argotia Arano

Ainhoa Andonegi Alonso

Asier Orbea Ostolaza

BERRIA:

Lander Muñagorri Garmendia

Mikel Lizarralde Okina

Jon Fernandez

Jakes Goikoetxea Izagirre

Julen Etxeberria Sabino

Ainhoa Oiartzabal Azketa

Uxue Gutierrez Lorenzo

Jokin Sagarzazu

Edu Lartzanguren

Iker Tubia Barberia

Ane Eslava Serrano

Ion Orzaiz Galarza

Unai Zubeldia Arruabarrena

Urtzi Urkizu

Jon Ordoñez Garmendia

Jone Bastida Alzuru

Amaia Ramirez de Okariz Kortabarria

Gorka Berasategi Otamendi

Iosu Alberdi Atxurra

Mikel Peruarena Ansa

Aitor Manterola

Mikel Rodriguez Landa

Jone Arruabarrena

Ainhoa Larretxea Agirre

Garikoitz Goikoetxea

Arantxa Iraola

Gotzon Hermosilla

Imanol Magro Eizmendi

Iñigo Astiz

Natalia Salazar Orbe

Maite Asensio Lozano

Arantxa Elizegi Egilegor

Patxi Huarte (Zaldieroa)

Julen Aperribai

Jon Olano Urain

Amagoia Mujika Tolaretxipi

Iñaki Etxeleku

Joana Ibargarai

Joanes Etxebarria

Ainize Madariaga

Oihana Teyseyre Koskarat

Enekoitz Telleria Sarriegi

Maddi Ane Txoperena Iribarren

Edurne Begiristain Iturritxa

Ekhi Erremundegi Beloki

Amagoia Mujika Tolaretxipi

Martxelo Otamendi Egiguren

Amagoia Gurrutxaga Uranga

Iñaki Petxarroman Gutierrez

Nagore Rodriguez

Ainara Arratibel Gascon

Igor Susaeta

Jon Ander de la Hoz

Itziar Ugarte Irizar

Maider Galardi Fernandez de Agirre

Irati Urdalleta Lete

Gurutze Izagirre Intxauspe

Eider Goenaga Lizaso

Nagore Arin

Andoni Imaz

Bilbo Hiria Irratia:

Ane Zabala

Jabi Zabala

Bizkaia Irratia:

Izaskun Ellakuriaga

Alfre Elgezabal

Asier Txakartegi

Rosi Guarrotxena

Ainhoa Llona

Mikel Astelarra

Miren Ezkurra

Eldiario.es:

Iñigo Aduriz Mulas

El Diario Vasco:

Nerea Azurmendi Zabaleta

Elhuyar:

Bego Zubia Gallastegi

Ana Galarraga Aiestaran

Eitb.eus:

Eider Jauregi

Beñat Lizaso Garcia

Idoia Alberdi Etxaniz

Garazi Urdanpilleta Amiano

Onintza Aiestaran Artetxe

Unai Isusi Landaburu

Gaizka Palacios Agirre

Manu Gimenez Urkiola

Itziar Urdanpilleta

Luzia Zugadi Lasa

Ane Santesteban Urrate

Agurtzane Aramendi

Mikel Domingez Ballesteros

Itsaso Amezaga Arbizu

Esan Erran Irratia:

Itziar Perez Argomaniz

Euskadi Irratia:

Itziar Aranguren Sanz

Beatriz Zabaleta

Itxaso Martin Zapirain

Eider Aranberri

Javier Gonzalez Toston

Maria Agirre Unzueta

Garbiñe Uria Arruti

Maite Alustiza Gorria

Pilar Goia Amonarriz

Mertxe Etxeberria Iparragirre

Iratxe Etxebarria

Ane Zuazubizkar Iñarra

Urtzi Gartzia Goieaskoetxea

Olaia Urtiaga Etxeberria

Nagore Telleria Eizagirre

Arantxa Arza Lasa

Miren Altuna

Izaro Insausti Barandiaran

Amaia Portugal Gonzalez

Oihane Perez Ibarguren

Jon Artano Izeta

Joxe Mari Apaolaza

Ramon Santxez Zabaleta

Xabier Murua

Joxe Juan Ugalde Ordoki

Maite Artola Sarobe

Iñaki Guridi Ormazabal

Iñigo Alustiza Gorria

Manu Etxezortu

Gari Udabe Pagola

Jone Larrañaga Rodriguez

Oihane Yustos Alejandro

Gorka Otaegi Uriya

Alba Cabrera Jauregi

Imanol de la Varga Urzelai

Zuriñe Etxebarria

Arritxu Iribar

Ane Albisu

Xiker Esnal Altuna

Iñaki Esnal Altuna

Arantxa Agirre Etxeberria

Tamara Ferrari Martinez

Lierni Ibargutxi Gisasola

Ainhara Zuazabeitia Alkorta

Oihane Egurtza Indakoetxea

Andoni Urbistondo Aranburu

Lourdes Arrizabalaga Gereñu

Unai Iradi Sarasola

Ester Murelaga Sesma

Mailu Odriozola Odriozola

Jon Aizpurua Barandiaran

Asier Fernandez Mindegia

Amaia Eneterreaga Etxegia

Eneritz Aulestia Mutiozabal

Asier Odriozola Gonzalez

Arantxa Irastorza Armendariz

Igotz Alkorta Irastorza

Eneritz Gorrotxategi Zuaitz

Nekane Peñagarikano

Mikel Rotaetxe Kerexeta

Ainhoa Etxebeste Arruabarrena

Maialen Arratibel Garcia

Eusko Irratia:

Urko Aristi

Euskal Herria Irratia:

Reyes Illintxeta Jimenez

Pello Argiñarena Urriza

Juan Kruz Lakasta Zubero

Lohizune Amatria Zabalza

Euskal Irratiak:

Jose Luis Aizpuru

Euskal Telebista:

Oihane Malkorra Tolosa

Ekain Pagola Lizarralde

Maixa Lizeaga Sagarzazu

Dani Martirena Indart

Aiert Arieta-araunabeña Asporosa

Xabier Madariaga Idirin

Urtzi Urrutikoetxea

Oihana Sarasola

Mikel Iarza Agirregomezkorta

Edu Mendibil Garate

Elena Azpeitia Egaña

Garbiñe San Miguel Larrañaga

Andoni Arratibel Galarza

Jon Ander Gorospe

Xabier Zaldua Olabeaga

Karmele Hernandez

Andoni Basabe

Iñaki Esnal Altuna

Jon Asla Uria

Xabier Urteaga Barriocanal

Itziar Mena Sandonis

Juanan Argoitia Urkiola

Xabier Euzkitze

Nerea Iriarte Okiñena

Iñigo Lezertua Uranga

Fermin Aramendi Arana

Itsaso Muñoz

Nerea Reparaz

Klaudio Landa

Iban Garate

Joseba Elorza

Yolanda Mendiola

Aritz Legarreta-Etxebarria Eguskiza

Juanan Legorburu Aranburu

Alfontso Arroio Monasterio

Koldo Aldalur

Anartz Agirre Madariaga

Ilaski Serrano Urkidi

Xabier Andueza

Xabier Usabiaga

Iñigo Aiestaran

Ibon Idigoras

Miren Josu Arrazola Hernandez

Araceli Loinaz Eizagirre

Elisabet Zunzunegi Lasa

Ainhoa Lendinez Garate

Ibon Gaztañazpi Zaldua

...eta kitto!:

Jose Luis Gorostegi Aranguren

Ekhi Belar Errasti

Silbia Hernandez Arrazola

Ana Aizpurua Rubio

Jose Luis Gorostegi Aranguren

Gara / Naiz:

Mikel Jauregi Artola

Iñaki Iriondo Telleria

Xole Aramendi

Isidro Esnaola Herrero

Ion Salgado

Nagore Belastegi Martin

Nerea Goiti Valle

Ane Urkiri Ansola

Ramon Sola Aiesa

Iñaki Soto Nolasko

Ruben Pascual

Amaia Ugarte Rodriguez

Oihane Larretxea

Gaztea irratia:

Julen Telleria Lopetegi

Antton Telleria Lopetegi

Ainhoa Vitoria Mondragon

Egoitz Txurruka Gallo

Alexander Padilla Lopez

Gaztezulo:

Gaizka Izagirre Brosa

Jaione Dagdrommer Marques

Ane Urrutikoetxea Bayon

Goiena Komunikazio Taldea:

Xabi Gorostidi

Eneko Azurmendi

Eneko Azkarate

Uxue Igarza

Maialen Santos

Maider Arregi

Jokin Bereziartua

Xabi Urzelai

Imanol Beloki

Miren Arregi

Itziar Larrañaga

Larraitz Zeberio

Mireia Bikuña

Julen Iriondo

Josu Bilbao

Mirari Altube

Iban Arantzabal

Goiatz Arana

Txomin Madina

Goierriko Hitza - Goiberri:

Loinaz Agirre Elkoroberezibar

Arkaitz Apalategi Arin

Andrea Aranburu Goienetxea

Ane Garmendia Agirre

Kerman Garralda Zubimendi

Iñaki Gurrutxaga Cacho

Aimar Maiz Morea

Tere Madinabeitia Agirre

Ariane Vierbucher Iturbe

Asier Zaldua Urretabizkaia

Guaixe:

Alfredo Alvaro Igoa

Maider Betelu Ganboa

Hala Bedi irratia:

Jon Hidalgo

Naiara Perea Cuerda

Koldo Sagasti Buruaga

Gixane Moragues Saitua

Aimar Gutierrez Bidarte

Hamaika Telebista:

Beñat Zarrabeitia

Iker Elorriaga illera

Iñaki Uria

Ainara Ruiz Urizar

Iker Aginaga Garcia

Hik Hasi eta Hazi Hezi:

Ainhoa Azpirotz Eizmendi

Ainara Gorostizu Muxika

Hiruka:

Unai Brea

Irutxuloko Hitza:

Inaxio Esnaola Aranzadi

Irati Salsamendi Lozano

Iñaut Gonzalez de Matauko Rada

Beñat Parra Rodriguez

Nerea Lizarralde Rodriguez

Maite Reizabal Arregi

Jakin:

Lorea Agirre Dorronsoro

Xabier Eizagirre

Miren Rubio Iturria

Lea-Artibai, Mutriku eta Busturialdeko Hitza:

Lore Bengoetxea Ibazeta

Asier Alkorta Bengoetxea

Nerea Bedialauneta Alkorta

Eider Mugartegi Urizarbarrena

Larraitz Ibaibarriaga Etxaburu

Olaia Zabalondo Dominguez

Aintzina Monasterio Maguregi

Oihana Cabello Elorriaga

Ane Maruri Aransolo

Naiz Irratia:

Hegoi Belategi Pumar

Oihana Azkue Sarasola

Ainara Rodriguez Zalakain

Iker Gurrutxaga Zubimendi

Oinatz Aizpuru Lopez

Maite Bidarte

Eider Olazar Elduaien

Ion Telleria Barrena

Noticias de Gipuzkoa:

Oihana Prado

Jorge Napal

Naiara Puertas

Arantxa Lopetegi Algorta

Arantzazu Zabaleta

Noticias de Álava:

Begoña Martin Alfonso

Oarso-Bidasoko Hitza:

Rebeka P. Ruiz

Ikerne Zarate Gartziarena

Erik Gartzia Egaña

Imanol Saiz Gomez de Segura

Olaia Gerendiain Ruiz de Gauna

Urko Etxebeste Petrirena

Pikara Magazine:

June Fernandez

Radio Euskadi:

Idoia Jauregi Pikabea

Galder Perez

Goizalde Landabaso-Etxeberri

Olatz Arriola-Bengoa Ortega

Joseba Martin Matos

Iñaki Larrañaga Aizpurua

Imanol Manterola Beizama

Mikel Saez Bañares

Iratxe Martinez Lopez

Mikel Arregi Askasibar

Roberto Moso

Radio Vitoria:

Ismael Diaz de Mendibil

Sustatu:

Luistxo Fernandez

Ttipi-Ttapa:

Aitor Arotzena Albizu

Nerea Bazterrika Loiarte

Eneritz Iraola Odriozola

Gurutze Pikabea Iribarren

Tolosaldeko Ataria:

Imanol Garcia Landa

Naiara Roldan de Arangiz Jimenez de Aberasturi

Rebeka Calvo Gonzalez

Itzea Urkizu Arsuaga

Jon Miranda Labaien

Irati Saizar Artola

Josu Artutxa Dorronsoro

Leire Carrasco Vaz

Iñigo Terradillos Gaztañaga

Eneritz Maiz Etxarri

Urolako Komunikazio Taldea:

Onintza Lete Arrieta

Aitziber Arzallus Elola

Gorka Zabaleta

Ihintza Elustondo Leunda

Julene Frantzesena Zubizarreta

Maria Maia Manterola

Anartz Izagirre Zubimendi

Amaia Urbieta Arruti

Aiora Larrañaga Solaberrieta

Maialen Etxaniz Cantos

Olaia Juaristi Zabala

Julen Imaz Rego

Andoni Elduaien Soraluze

Gorka Eizagirre Goikoetxea

Nerea Uranga Bastarrika

Zuzeu:

Anartz Bilbao Loiola

Beñat Hach Enbarek Irizar

Amaia Rojo Sierra

Ekoizpen etxeetan:

Irati Sarasua Arabaolaza

Fermin Etxegoien Uribeetxeberria

Beste hainbat:

Asier Perez-Karkamo Herran

Leire Palacios Egiguren

Onintza Enbeita


Summary: Milara heldu dira positiboak Hego Euskal Herrian. Tuterako lantegi batean agerraldi jendetsu bat izan da: 175 kasu detektatu dituzte.

Positiboek goia jo dute Hego Euskal Herrian: zortziren bueltan ibili ziren orain arteko kopururik handienak, baina azken orduetan milara heldu dira, 1.017. Pandemia osoan zenbatu den kopururik handiena da. Herrialde guztietan igo dira kasuak, baina nabarmenena Nafarroako kasua da: 253 kasu izan dira han; atzo halako bi. Izan ere, Tuterako lantegi batean 175 kasu atzeman dituzte. Azken egunetan kasu batzuk agertu ziren hango langileen artean, eta 640 proba egin ostean detektatu dituzte kasuak. Beraz, testen %27 izan dira positiboak.

Nafarroako Osasun Saila lantegi arduradunekin elkarlanean ari da ezarri beharreko neurriak adosteko, eta kutsatuen hurbileko kontaktuak lokalizatzeko; oldarraldia zabaldu ez dadin. Lan eremuan atzematen den tamaina horretako lehen agerraldia da. Halaber, Osasun Sailak esan du datuen «irakurketa bikoitza» egin behar dela. Batetik, egunero egin ohi diren probetan atzemandako 78 kasuak daude, eta, bestetik, lantegian atzemandakoak. Gobernuak azaldu du lantegian detektatutako kasuen artean Nafarroakoak ez diren kasuak daudenez, kasuon jatorria jakin bitartean, lantegitik kanpo atzemandako 78 kasuak bakarrik helaraziko dizkiola Espainiako Osasun Ministerioari. Aurreko egunetan ez bezala, azken orduetan Nafarroako Gobernuak ez ditu eremu geografikoaren eta adin tartearen araberako datuak eman. Izan ere, azken orduetako «errealitate bikoitz konplexuak» zaildu egin du informazio hori lortzea, Osasun Sailaren esanetan.

Herrialdeka, Bizkaian, 365 kasu izan dira; Nafarroan, 253; Gipuzkoan, 243, eta Araban, 131. Erkidegotik kanpo 25 kasu atzeman ditu Jaurlaritzak. Herrialdeetako kasuak ugaritzeaz gain, hiru hiriburuetako kopuruak ere hazi egin dira. Bilbon, 165 kasu detektatu dituzte, atzo baino 53 gehiago; Donostian 114, 23 gehiago, eta Gasteizen, 115, atzo baino 32 gehiago.

Donostian, izan ere, gaueko aisialdiarekin loturik agerraldi bat atzeman zuten iragan aste amaieran, eta kasu ugari atzeman dituzte asteon: bost egunetan 400 kasuren langa gainditu da hiriburu horretan (404). Oraintxe, Gernikan (Bizkaia) dago beste agerraldi nagusia. Ez-festekin loturik agerraldia izan da herrian, eta, atzo kasuak baretzen ari zirela zirudien arren, azken orduetan goia jo dute: 47 positibo detektatu dituzte. Ehun kasutik gora atzemanak dituzte oldarraldia detektatu zutenetik.

Ospitaleratzeen berri ere eman dute Jaurlaritzak eta Nafarroako Gobernuak: 52 eri sartu dira ospitaleetara gaitzaren ondorioz azken orduetan. Hego Euskal Herriko erietxeetan 312 pertsona daude orain COVID-19aren eraginez; horietatik 39 ZIU zainketa intentsiboetako unitateetan.

Gipuzkoan, zabaltzen ari da birusa

Bizkaian hedatu da gehien gaitza udako agerraldiak hasi zirenetik, eta eragina nabaria izan da hiriburuan ez ezik, inguruko herrietan ere. Gainerako herrialdeetan ere izan dira agerraldiak, baina intzidentziak apalagoak izan dira. Halaber, azken egun eta orduetan, birusa zabaltzen ari da Gipuzkoan ere. Azken zazpi egunetan, 1.124 kasu atzeman dituzte herrialdean: aurreko astean detektatu zirenak halako bi (549). Izatez, azken orduetan atzeman dituzte uda guztiko kopururik handiena: 243 kasu.

Intzidentzia gehienak hiriburuan daude, gaueko aisialdiari loturiko oldarraldi bat atzeman baitzuten han iragan astean. Halaber, gainerako herrietara ere hedatu da gaitza, eta zenbait herritan bikoiztu eta hirukoiztu egin dira intzidentziak. Baliteke hiriburuko agerraldiak eragina izatea ere inguruko herrietako kasuen hazkundean. Irunen izan dira Donostiaren ondotik kasu gehien. Azken zazpi egunetan 67 positiboren berri eman dute: aurreko astean halako bi (31). Intzidentzia tasa, halere, txikia da oraindik: 1.000 biztanleko 111 kutsatzen dira. Handiagoa da tasa Lasarte-Orian: 1.000 biztanletik 265 kutsatzen dira. Astebeteko tartean herri horretan izan den kasuen gorakadarik esanguratsuenetarikoa izan da: azken zazpi egunetan 50 kasu zenbatu dituzte; aurrekoan bost.

Errenterian ere antzekoa da egoera. Azken bi egunetan, bereziki, gora egin dute kutsatzeek: 27 kasu izan dira. Aste osoko datuei erreparatuz gero, 48 izan dira kasuak; aurreko astekoak halako bost (9). Zarautzen eta Hernanin ere igarri da gorakada. Zarautzen agerraldi bortitz bat izan zen uztailean, baina azken asteetan apalduak ziren kasuak. Egunotan, baina, ugaritu egin dira: 37 kasu izan dira zazpi egunetan, aurreko zazpietan, berriz, 12. Hernanin, intzidentziak oso urriak izan dira uztailean eta hilaren hasieran, baina, bikoiztu egin dira azken astean: 33 kasu izan dira, aurreko astean izan zirenak halako hiru ia (12).

Tolosa, Pasaia eta Ordizia dira gorakadaren beste adierazleetako hiru. Tolosan bikoiztu ere egin dira kasuak aste batetik bestera: iragan astean bederatzi kasu izan ziren, eta azken zazpi egunetan, 23. Pasaian, modu apalagoan bada ere, igo egin dira positiboak. 15 ziren iragan astean, eta 22 oraingoan. Ordizian, azken orduetan nabarmena izan da hazkundea: atzo ez zen kasurik izan herrian, eta azken orduetan, aldiz, hamar kasu zenbatu dituzte. Aste osokoari begiratuta, aurreko astekoak kasuak halako lau izan dira: hamazazpi positibo atzeman dituzte azken zazpi egunetan; aurrekoetan lau.


Summary: Berlinalek ez du genero bereizketarik egingo sarietan. Berlingo Nazioarteko Zinemaldiak datorren ediziotik aurrera Zilarrezko Hartz bana emango die aktorerik onenari eta taldeko aktorerik onenari.

Berlinale Berlingo Nazioarteko Zinemaldiak jakitera eman duenez, datorren urtetik aurrera interpretaziorik onenaren sari bakarra emango du, genero bereizketarik egin gabe. Orain arte gizonezko aktorerik onenaren eta emakumezko aktorerik onenaren sariak ematen ziren, baina, datorren ediziotik aurrera, interpretaziorik onena saritzeko Zilarrezko Hartz bat emango zaio aktoreri onenari, eta Zilarrezko beste Hartz bat taldeko aktorerik onenari.

Carlos Chatrian eta Mariette Riessenbeck zinemaldiko zuzendariek adierazi dutenez, «sariak generoaren arabera ez banatzea, hain zuzen, zinemaren industrian generoari ematen zaion trataeraren inguruan kontzientzia handiagoa izatearen seinale da».

Sari banaketan egingo den aldaketaz gain, hurrengo edizioan hartuko diren beste neurri batzuk azaldu dituzte zuzendariek. Izan ere, 71. edizioa aurrez aurrekoa izango dela baieztatu dute, eta COVID-19a dela eta, une horretan aplikatu beharreko arau eta baldintzen arabera egingo da, «gonbidatu guztientzat ahalik eta segurtasun handiena bermatuz». Antolatzaileen arabera, «datozen asteetan» zehaztuko dira jaialdiaren egituran izango diren doikuntzak, filmen programazioa eta gonbidatutako filmen kopurua.

Hala ere, zenbait erabaki jakinarazi dituzte dagoeneko. Esate baterako, gazteentzako eta haurrentzako zinemaren sailean film luzeak baino ez dira aurkeztuko —aurreko edizioetan film laburrak ere aurkezten ziren—; eta horrela, film kopurua murriztuko da.

European Film Market (EFM) merkatu tradizionalean ere aldaketak ezarriko direla adierazi dute: «Eredu hibrido batean» egingo da, aurkezpen fisiko eta birtualak uztartuz. Berlinale jaialdia eta EFM merkatua 2021eko otsailaren 11tik 21era bitartean izango dira.


Summary: Bortxaz desagertutakoentzat «justizia eta erreparazioa» eskatu du Foro Sozialak. Bortizkeriaz Desagertutako Biktimen Nazioarteko Eguna da etzi, eta Foro Sozialak Eusko Legebiltzarrari eskatu dio bestelako biktimen moduan desagertuak ere aintzat hartzeko. Oraingoz, zazpi kasu dituzte identifikatuta.

«Euskal gatazkaren auziari lotuta, oraindik 482 kasu daude argitzeko, eta horietatik zazpi dira behartutako desagertzeenak». Tasio Agirrezabalaga Foro Sozialeko kideak eman du datua, Donostian, Nekane Alzelaiekin egindako prentsaurrekoan. Orain arte ahanzturan egondako gatazkaren ondorioei leku egin nahi die Foro Sozialak, eta bortxaz desagertutakoen kasuak argitan eman nahi dituztela jakinarazi dute. 2011z gero, Bortxazko Desagertzeen Biktimen Nazioarteko Eguna da abuztuaren 30a, eta, eguna gertu dela aitzakia hartuta, gaiaren gainean abian jarriko dituzten hainbat jarduera ezagutarazi dituzte.

Besteak beste, Eusko Legebiltzarrari eskatu diote bere egiteko eguna, datorren urtetik hasita: «Gure ustez, ETAren biktima izandako legebiltzarkideekin eta estatuaren indarkeria pairatu dutenekin egiten den moduan, edo torturaren biktimak gogoratzeko egin den bezala, su ontzia jartzeak balio dezake zazpi biktima horiek oroitarazteko eta nolabait aitortzeko«, azaldu du Alzelaik. Foro Sozialak «biktima guztientzako egia, justizia eta erreparazio eskubidea» aldarrikatu du, eta galdegin du urraketa horiek «maila berean» aitortzeko.

Datorren irailaren 3rako ere jarri dute hitzordua. Internet bidez egingo dute topaketa bat hainbat aditurekin. Desagertzeez arituko dira Nila Heredia Mediku eta aktibista —Boliviako Egiaren Batzordeko presidentea—, Maria Adela argentinarra, Judith Galarza Mexikoko Desagerrarazitako Senideen Elkarteen Latinoamerikako Federazioko idazkari nagusia eta Luz Marina Kolonbiako Desagertutako Pertsonak Bilatzeko Unitateko zuzendaria.

Oroimenean ez galtzeko

Ikuspegi «integrala» eskatu dute Foro Sozialeko bozeramaileek, eta Egiaren Batzordea martxan jartzeko deia egin dute. Lehentasunen artean, «zailtasun bereziak dituzten kasuak aitortzea eta konpontzea», eta «kasuak argitzea erraztu dezakeen informazioa biltzeko bermea» eskatu diete erakundeei.

Desagertutako zazpiak zeintzuk diren ere zerrendatu dute:

-Jose Humberto Fouz Escobero, Jorge Juan Garcia Carneiro eta Fernando Quiroga Veiga Coruñako (Galizia) hiru gazteak, Irunen (Gipuzkoa) bizi zirenak, Miarritze eta Donibane Lohitzune (Lapurdi) artean desagertu ziren 1973an.

-Eduardo Moreno Bergaretxe, Pertur, Behobian (Lapurdi) desagertua, 1976ko uztailaren 23an.

-Tomas Hernandez, Hendaian (Lapurdi) desagertua, 1979ko maiatzaren 15ean.

-Jose Miguel Etxeberria Alvarez, Naparra, 1980ko ekainaren 11n desagertua.

-Jean Louis Larre,1983ko abuztuaren 7an desagertua Leonen (Landak, Frantzia).


Summary: Irailaren 19an hasiko da Xilaba, banakako txapelketa. Sekula baino parte hartzaile gehiago bilduko ditu aurtengo edizioak. «Bere fruituak eman ditu taldekako Xilabak».

Azken bi edizioetan taldeka egin zen Zuberoa, Lapurdi eta Baxenabarreko Xilaba bertsolari txapelketa. Aurten, haatik, hasierako formatura itzuli eta banaka lehiatuko dira bertan parte hartuko duten 28 bertsolariak.

Lurralde horretan zen «joera» baten irakurketaren ondorioz antolatu zuten taldekako Xilaba, gero horko parte hartzaileak banaka aritzeko «motibatuko» zirelako esperantzarekin. Bertsularien Lagunak Elkarteko lehendakari Xumai Murua Berrak eta Ortzi Idoate sustapen arduradunak lan horren emaitza nabarmendu dute taldekakoan «lehen urratsak» eman dituzten bertsolari gazte batzuen parte hartzea azpimarratuz. Horrez gain, garai batez bertsolaritzatik «pixka bat urrundu» zen jendea oholtza gainera berriz iganen dela ohartarazi dute. Jende berria, beraz, bai bertsolari eta baita epaileen taldean ere.

Hala, aurtengo kopuruak eta aurpegi berriak ikusirik, afixak elkartearen ibilbidea irudikatzen du. «Afixako irudiak olatu bat irudikatzen du; zipriztintzen den olatu bat. Lurralde honetako bertsolaritzaren bilakaeraren irudi izan nahi du, erakusten du olatu bat handitzen dena eta tita horiek guztiak; bertsolari berri anitz ekartzen dituena». Eskolarteko txapelketan ere bertsolari anitz izan dela gehitu dute antolatzaileek. «Uste dugu ez dela kasualitatea hainbeste bertsolari izatea».

Hortaz, hamar saiotan antolatu dute aurtengo txapelketa. Lehen kanporaketa irailaren 19an izanen da, Hiriburun (Lapurdi). Bigarrena, irailaren 26an, Urdiñarben (Zuberoa); ondokoa urriaren 3an, Ainhoan (Lapurdi,) eta azken kanporaketa urriaren 10ean, Larzabalen (Baxenabarre). Ondotik, final herenak urriko ondoko hiru asteburuetan jokatuko dituzte, eta final aitzinekoak azaroan —final herenetarako jada sailkatuak dira Miren Artetxe, Maddalen Arzallus eta Odei Barroso, eta final aitzinekorako, Amets Arzallus—. Azkenik, finala azaroaren 21ean izanen da, Donibane Lohizuneko Jai Alaian (Lapurdi). Herri horiei loturik, horretan ere berrikuntza azpimarratu dute Idoatek eta Murua Berrak. Lehen aldiz ari izanen dira herri batzuetan; bertso eskolak hasi berriak diren lekuak baitira, edo geroan bertso eskolak izan ditzaketen herriak direlako.

Izan ere, koronabirusak sortutako egoera bazterrera utzi gabe, unean uneko neurriei egokituko direla erran dute: «Xilaba beti besta bat izan da guretzako, eta nahi dugu hala izan dadin. Gure eskuetan den guztia eginen dugu dena ahal bezain ongi joateko, neurriak errespetatuz». Hori kontuan harturik, saioetara hurbilduko direnei goizago etortzeko eskatu dute antolatzaileek. Saio guztiak 17:00ean hasiko dira, baina lehenagotik bertaratu beharko da.


Summary: EAEko Auzitegi Nagusiak babestu egin du tabernak gauez ixteko agindua. Egungo egoeran neurria «proportzionala» dela azpimarratu du. Epaimahai bera ixtearen aurka azaldu zen abuztuaren 14an: azaldu du gisa horretako erabakiek «izaera dinamikoa» izan behar dutela, birusaren eboluzioaren araberakoak izan behar dutela.

Bizkaiko eta Gipuzkoako ostalarien elkarteek jarritako salaketei erantzunez, EAEko Justizia Auzitegi Nagusiak babestu egin du gauez tabernak ixteko eta lokal horien segurtasun neurriak indartzeko Eusko Jaurlaritzak abuztuaren 19an kaleratutako agindua. Argudiatu du Osasun Sailaren neurria «arrazoitua» dagoela, azken egunetan izan diren koronabirus «foku ugariak» direla eta, besteak beste.

Epaimahaiak aitortu du orain hartu duen irizpideak «kontraesanezkoa» irudi dezakeela. Izan ere, abuztuaren 14an sala berak Jaurlaritzaren antzeko debeku baten aurka egin zuen, ostalariei arrazoia emanez. Epaileek azaldu dute gisa horretako erabakiek «izaera dinamikoa» izan behar dutela, eta «birusaren kutsatze hedapenaren arabera» hartu behar direla. Azpimarratu dute Osasun Publikoko Zuzendaritzak kasu honetan emandako datuak «zehatzagoak» direla eta birusaren agerraldi gehiago jasotzen dituela.

Ostalarien helegiteari erantzunez, onartu dute agerraldi horietako batzuk ezin direla zuzenean establezimenduei egotzi, baina azpimarratu dute «nabaria» dela kutsatze ugari gaueko aisialdian eta lokal asko biltzen diren eremuetan gertatu direla. «Ordu horietan jende asko biltzen da, eta zaila izaten dela kaleetatik ateratzea, zenbait herritan gertatu den bezala».

Hori dela eta, Osasun Sailak adostutako neurriak egokiak direla uste dute. «Osasun arloko interes publiko batean gaudenez, kasu honetan pandemia batean, lehentasunezkotzat jo behar dira horri aurre egiteko neurriak, eta hartu direnak, oro har, birusaren hedapena kontrolatzeko helburuarekin proportzionalak dira», azpimarratu dute Luis Garrido, Javier Murgoitio eta Garbiñe Biurrun epaileek.

Ostalariek, salaketaz gain, protestak egin dituzte, eta kezkatuta agertu dira euren etorkizunarekin.


Summary: 'Nora' filmaren estreinaldiak abiatuko du Zinemira saila. Aurtengo Zinemaldiko egitarauak 21 euskal ekoizpen bilduko ditu, hainbat sailetan banatuta. Horietatik hamahiru Euskal Zinemaren Irizar Saria lortzeko lehian ariko dira.

Hamalau film luze, hiru film labur, bi telesail, film ertain bat eta ekoizpen fasean dagoen proiektu bat dira Donostiako 68. Zinemaldian ikusgai izango diren euskal ekoizpenak. Denera, 21 lan dira, eta jaialdiko hainbat sailetan emango dituzte: besteak beste, Sail Ofizialean, Zuzendari Berriak sailean, Zabaltegi-Tabakaleran, Culinary Zineman eta Zinemiran.

Euskaraz filmaatutako film batek inauguratuko du euskal ekoizpenei eskainitako Zinemira saila, Lara Izagirre (Zornotza, Bizkaia, 1985) zinemagilearen bigarren lan luzearen estreinaldiak, zehazki: Nora-k —aitona argentinarra galdu ostean, neska batek Euskal Herriko kostaldetik egingo duen bidaia kontatzen du—. Nora-rekin batera, beste euskarazko hiru fikziozko lan hartuko ditu Zinemaldiak denera: Zuzendari Berriak atalean, Ane (David Perez Sañudo) eta Hil Kanpaiak (Imanol Rayo) filmak; eta Zinemiran, halaber, Eugene Greenen (New York, AEB, 1947) Atarrabi et Mikelats, euskal mitologiako bi pertsonaiaren istorioa kontatzen duen lana. Lau lan horiez gain, beste bederatzik izango dute eskura Euskal Zinemaren Irizar saria.

Zinemira sailera ekarriko du David Gonzalez Rudiezek ere (Bilbo, 1980) Talento bere laugarren lan luzea. Film komertzial bat egingo duen zinema zuzendari independente baten istorioa kontatzen du. 2018an, La noche nos lleva filmarekin izan zen Gonzalez Zinemira sailean.

Asier eta Biok idatzi eta zuzendu ondoren, Non dago Mikel? dokumentalarekin dator Zinemaldira Amaia Merino (Donostia, 1970). Miguel Angel Llamasekin (Noain, Nafarroa, 1980) batera zuzendutako lana da, eta, 1985ean, Guardia Zibilak atxilotu, eta hogei egun geroago hilik azaldu zen Mikel Zabaltzaren desagerpena kontatzen du. Beste bi zuzendariren elkarlana da Caminho Longe, Josu Martinezena (Bilbo, 1986) eta Txaber Larreategirena (Donostia, 1986), hain zuzen. Alfontso Etxegarai ETAko militante ohiaren istorioa du hizpide filmak; Sao Tome eta Principeko Errepublika Demokratikoan urte askotan bizi ondoren, etxera itzultzeko bideari ekingo dio.

Ekain Irigoienen (Donostia, 1981) Hijos de Dios filma ere erakutsiko du Zinemaldiak. Madrilgo kaleetan bizi diren etxe gabeko bi pertsonen istorioa kontatzen du. Natxo Leuzak (Iruñea, 1977), berriz, Enrique Villareal El Drogas musikariaren inguruko erretratu poliedriko bat aurkeztuko du.

Zinemaldiko hainbat sailetan parte hartu du aurrez Telmo Esnalek (Zarautz, Gipuzkoa, 1967), eta, oraingoan, Urtzen filma aurkeztuko du Zinemiran. Pablo Azkueren kontakizun bat du oinarri lanak, eta irudien, elkarrizketen eta musikaren bidez existentziaren inguruan hitz egiten du. Pepe Andreu (Elx, Herrialde Katalanak, 1973) eta Rafael Moles (Castelló, Herrialde Katalanak, 1974) ere jaialdian izanak dira lehenago. 2018an, Lau Haizeetara Dokumentalen Koprodukzio Foroan izandako proiektua baita aurten aurkeztuko duten Lobster Soup filma. Islandiako kafetegi berezi bateko bezeroak dira pelikulako protagonistak.

Zinemira sailean, baina lehiaketatik at erakutsiko dira Olmo Figueredoren (Sevilla, Espainia, 1980) El estado contra Pablo Ibar sei kapituluko telesail-dokumentala eta Aitziber Olaskoagaren (Getxo, Bizkaia, 1980) Jo ta ke film ertaina. Oroimenaren inguruko hausnarketa egiteko, Herrera de la Manchako (Ciudad Real, Espainia) kartzelara bidaia bat egiten du azkeneko lan horrek.

Baita beste sail batzuetan ere

Zinemaldiak aurrez iragarritako beste euskal ekoizpen batzuk ere izango dira ikusgai jaialdiko hainbat ataletan. Zuzendari Berriak saileko bi lanez gain, Sail Ofizialean, Pablo Agueroren Akelarre emango dute; eta Culinary Zineman, berriz, Asier Altunaren Arzak Since 1897 dokumentala. Lau ekoizpen horiek ere Irizar Saria eskuratzeko lehian ariko dira.

Bestalde, Zabaltegi-Tabakaleran bi euskal ekoizpen erakutsiko dituzte: Laida Lertxundiren Autoficción eta Marina Palaciosen Ya no duermo film laburrak, hain zuzen. Made in Spain sailean, berriz, Paula Cons Varelaren (Coruña, 1976) La isla de las mentiras ikusi ahalko da.

Halaber, Euskal Zinemaren Gala egingo da irailaren 22an, Viktoria Eugenia antzokian, eta Bizimina film laburra estreinatuko dute bertan. Migueltxo Molinak (Iruñea, 1978), Pablo Iraburuk (Iruñea, 1969) eta Jon Maiak (Errenteria, Gipuzkoa, 1977) zuzendutako lana da. Galan bertan aurten ere Zinemira saria eta euskal zineman izandako ibilbidea aitortzen duen ohorezko saria banatuko dira. Irailaren 23an, aldiz, David Perez Sañudok zuzendutako Alardea telesailaren estreinaldia izango da EITB Galan. Irungo eta Hondarribiko alardeetan emakumeak izandako parte hartzea aztertzen du lanak.

Azkenik, Arantza Santestebanek (Iruñea, 1979) ekoizpen fasean dagoen 918 gau proiektua aurkeztuko du jaialdiko WIP Europa atalean. Ikusmira Berriak egitarauaren barruan sortutako proiektua da.


Irudia bainoago, istorioa

Summary: Irudia bainoago, istorioa. Bigarren film luzea estreinatzear da Lara Izagirre: 'Nora'. Munduko gauzarik ederrena iruditzen zaio kontakizunak idatzi eta kontatzera iristea, baina zinemaren industrian topatu duenak eragin dio kezkarik, eta inflexio puntu batean sumatzen zaio hizketarakoan. Istorioak kontatu nahi ditu, geruzak agertu. Filmetatik batez ere hori inporta zaiola erakusten du bere hautaketak.

Telefonoz eta buruz defendatu du hautaketa. «Ez dut ordenagailua eskura, baina moldatuko gara». Eta ikusi gabe baina ikusten ariko balitz bezala da hitz egiten duenean. Hain zuzen, ikusi gabe ikusi ahal dituelako daude ondorengo lanak Lara Izagirreren (Zornotza, Bizkaia, 1985) film kuttunen zerrendan. Milurte honetakoak dira bostak, eta bere lehen film luzea ere sartu du sortan: Un otoño sin Berlín. Haren ostean, Nora bigarren lan luzea estreinatzear da orain Izagirre, Donostiako Zinemaldiko Zinemira sailean. Euskaraz egin duen lehen filma da, eta Ane Pikaza du protagonista. «Film argitsua da, Little Miss Sunshine-n modura», alderatu du. «Hitz egiten du bizitzako gauza politez eta ez hain politez; heriotza barne. Pelikula arin bat egin nahi nuen, aretotik irribarre batekin ateratzekoa. Eta taldekoak, behintzat, hala geratu gara». Zeri jartzen dion azpimarra, hor azaleratzen da nahi gabe zinemagilearen begirada. Hurbileko kontaera, film baliabideetan ez itsutzea, interpretazio distiratsua, harreman konplexuak... horiek dira Izagirreren gakoetako batzuk. Baita bidea topatzeko ahalegina ere: «Zuzendariak beren bidea aurkitzen ikustea gustatzen zait. Adibidez, Terrence Malickekin gertatu zitzaidana: haren pelikula guztiak ikusiak nituen; gero, El árbol de la vida egin zuen, eta esan nuen: 'Ados, egon da bizitza guztia prestatzen hau egiteko'. Ez da askotan gertatzen, baina gertatzen denean zoragarria da». Hamar urte dira aurten Gariza Films sortu zuela, eta zintzoki onartu du zein den irakaspen nagusia: «Orain oso-oso-oso zaila dela ekoiztetxe bat izatea, oso. Finantzaketan tentsio handiak daude, eta horren menpe jartzen duzu zure egonkortasun profesionala eta emozionala. Niretzat filmak egiteko prozesua, gidoia idatzi eta muntaketara arte, munduko gauzarik ederrena da, baina ikusi behar dugu nola bizi gaitezkeen hobeto maite duguna egiten. Uste dut badagoela zinema egiteko beste modu bat, baina aurkitu behar dut». Lanean segitzeko gogoa nabari baitzaio, zailtasunak zailtasun: «Eta hemendik sei lanetara, esango dugu: 'Begira, hau da Lararen El árbol de la vida».

Maren Ade. 2016

«Pelikula hau zera iruditu zitzaidan... pasada bat». Barre txikiz aurreratu du: «Ez dakit oso konkretua izan ahalko naizen; dena aterako zait 'pasada bat', 'super ona'...». Garbi du, halere, zergatik egon behar duen zerrendan: «Ikusi nuenean konturatu nintzen denbora asko zela ez nuela halako gauza berezi bat ikusten. Iruditu zitzaidan garai hartan nik ikusten nituen pelikulen arauak apurtzen zituela». Istorioa garatzeko hartutako denbora (162 minutu) eta tonua nabarmendu ditu puskatzen sumatutako arau horien artean: «Nola jolasten den halako umore arraro batekin. Gogoan hartu, eta barre egiten dut». Komedia dramatiko bat baita ekoizpena, Maren Adenek orain arte egin duen azken lan luzea. Ines izeneko enpresariaren inguruan (Sandra Huller) ardazten da istorioa: Bukaresten kokatuta dagoen enpresa aleman batean egiten du lan, ordu asko eskainiz, eta apenas ikusten duen aitaren bisitak (Peter Simonisch) aldrebesten dio ordura arte hain ordenatua zirudien bizimodua. Nasaitu eta estutu, nasaitu eta estutu doa tentsioa hortik aurrera, eta filmaren amaiera aldera heltzen den sekuentzia bat hautatu du Izagirrek: Inesek lankideak gonbidatzen ditu etxera, bere urtebetetze festa ospatzera, baina biluzik irekitzen die atea gonbidatuei, eta festa hala izango dela iragartzen die. «Ikusi nuen eta esan: 'Benga! Zer gehiago egin dezake zinemagile honek?». Ikuslea interpelatu eta deseroso jartzeko modu hori azpimarratu du: «Ikuslea jartzen du bere buruari galdezka: 'Zer egingo nuke bere lankidea banintz? Kenduko nuke arropa? Etxera itzuliko nintzateke? Niretzat, ikusle modura, plazer bat da hori. Gutxitan gertatzen zait, baina batzuetan, zineman nago eta gogoa izaten dut zutitu eta, bravo, txalo jotzeko. Eta hori izan zen aldietako bat».

Andrea Arnold. 2009

Andrea Arnoldek idatzi eta zuzendutako lana da Fish Tank, eta zinemagilea gertukotzat balu bezala mintzo da haren begiradaz Izagirre: «Andrea Arnold oso errealista da egiten dituen gauza guztietan, eta hori niri asko gustatzen zait. Baina, gero, errealismo horretatik atseden une batzuk hartzen ditu, eta halako parentesi batzuk sortu. Ordura arteko denbora-espazioa apurtzen du, oso modu sotilean». Hala erakusten duen pasarte bat hautatu du, hain justu. Denbora-espazioa lehenengo: Erresuma Batua, Mia izeneko 15 urteko nerabe batek (Katie Jarvis) amorruz eta desilusioz bizi du ingurua; etxea, lagunartea, auzoa. Ama mutil lagun berri batekin ateratzen hasiko da, eta neska ulertzeko ahaleginak egingo ditu hark; Mia mugituko du horrek. Eta badator parentesi-sekuentzia: laku batera doaz protagonista, ahizpa txikia, ama eta haren mutil laguna. Uretan sartu, eta gizonak lepo gainean hartzen du Mia. «Hor gauza oso interesgarri bat egiten hasten da soinuaren bitartez: errealitateko soinua ixten du (ahizpa, ura, paisaia guztia...), eta bakarrik haien arnasa entzuten dugu, aurrerago pelikulako beste une batean garrantzitsua izango dena». Eta fikziozko errealitate hori hartu eta uzteko modu leun horrekin geratzen da Izagirre: «Errealitate bat hain gordin erakutsita, badirudi ezin zarela joan modu sotil batean beste leku batera; baina berak hori egiten du, jauzi bat, eta gero itzuli egiten da, arazorik gabe». Zinemagintza ikasketak egitera New Yorkera joan zen garaiarekin lotzen du filma zuzendariak. Eskolakoekin ikusi zuen, eta klik egin zion zerbaitek. Talde oso plurala zela oroitu du, eta normalean gertatzen ez zen zerbait gertatu zela film honekin: «Lehen aldiz, guztioi gustatu zitzaigun». Eta ulertu zuen klik-a: ordura arte emakumeek zuzendutako film oso gutxi ikusi zituela ohartu zen, eta horrek fokua aldarazi zion. «New Yorken bazegoen bideoklub erraldoi bat, Kim's, eta han hasi nintzen emakume zinemagileen lan pilo bat ikusten». Ez da kasualitatea, bada, BERRIArentzat hautatutako lanek emakumezkoen sinadura eramatea. «Ez gara ohartzen, baina zinemari zinemaren erdia falta zaio», esan du, irmo. «Zinemak gizonen mundu bat erakusten digu oraindik. Gauzak aldatzen ari dira, baina niretzat gogorra izan zen konturatzea, emakume zinemagile bezala gainera, bakarrik erdi hori ikusten nuela. Hortik aurrera, bidea egiten goaz».

Sofia Coppola. 2003

Izenburua aipatze hutsarekin atera zaio: «Hainbeste gustatzen zait pelikula hori...». 18 urterekin ikusi zuen, eta ez dio edonolako pisua aitortzen: «Benetan film honengatik planteatu nuen lehenengo aldiz zinema egin nahi nuela». Herriko lagunekin Zornotza aretora joaten ziren garaia ekartzen dio gogora. «Astebururo joaten ginen, edo bestela bideoklubetik hartzen genituen: 10 Things I Hate About You , eta maitasun erromantikoko kontu horiek. Hori da beti ikusten genuena». Hots, amaiera bera beti. Baina heldu zen Sofia Coppolaren bigarren filma, eta unibertso berri baterako atea zabaltzearen parekoa izan zen Izagirrerentzat. «Ordurako Spielberg eta beste erraldoi batzuk ezagutzen nituen, baina batek ere ez zuen lortu ni beste aldean kokatzea eta esatea: 'Nik ere hau egin nahi dut'». Tokion kokatzen da istorioa: zinemagile batek (Bill Murray) eta mutil lagunaren lanari segika heldu den neska gazte batek (Scarlett Johansson) elkar ezagutzen dute hotel batean. Norabidea galduta dirudite biek, eta konplize bihurtzen dira azkar. Hainbestetan ikusi du, ez daki zein pasarte hautatu: «Agian amaiera, Murray taxitik jaisten denekoa; edo karaokeko unea, edo tabernan ezagutzen direnekoa...». Harreman konplexu bat narratzeko trebezia goraipatzen du filmetik, baita sakoneko auzia nola agertzen duen ere: «Zer espero dugun bizitzatik, zer ez, noiz izan gaitezkeen zoriontsu espero ez dugunean, zer ematen digun halako ez-espazio batek...». Azken hori, batez ere: «Hori oso ondo egiten du Copolak: ingurune berezi batzuk sortzen ditu, arrotzak; giro bat non ez zauden etxean lasai. Ez-etxea oso ondo egiten du. Hori asko gustatzen zait».

Jonathan Dayton, Valerie Faris. 2006

Zerrenda osoko lan ezagunena izango da ziurrenik Jonathan Dayton eta Valerie Farisen Little Miss Sunshine. Baita «komertzialena» ere, Izagirreren esanetan. Olive da pelikularen epizentroa, 7 urteko neskato bat, eta bere inguruan orbitatzen ageri dira familiako beste kideak: ama nekatu bat, bere buruaz beste egiten saiatu den osaba, motibatzaile profesionala izan nahi duen aita, pilotu izan nahi duen anaia daltonikoa eta heroina saltzeagatik zahar etxetik bota duten aitona. Filmari izena ematen dion edertasun lehiaketa batean parte hartzeko hautatzen dute Olive, eta bi eguneko bidaia hasten du familiak, Volkswagen Comi hori batean. Justuan, baina heltzen dira azkenean lehiaketara. Edertasun kanon orori segitzen dioten neskatoak topatu dituzte han, ordea, eta Olive hortik urrun egonik, gutxietsi egingo dutela beldur dira senideak. Baina bere lekua hartuko du agertokian, kantuan hasi eta antolatzaileak, izututa, kanporatzen saiatzen dira. Erantzuna: familia guztia igotzen da harekin dantzara. Eta horri jarri dio azpimarra Izagirrek, amaierari. «Oso gai latzak kontatzen ditu, baina dena da polita denbora guztian». Beste filmez aritzean ere atera den ideia da: gordinaren eta ederraren arteko uztarketan jartzen du begia. «Gustatzen zait bien arteko nahastea dagoenean. Lekua dagoenean ikusteko». Lanak familia moduko gai bati nola heltzen dion ere aupatzekoa iruditzen zaio. «Erakusten du, azkenean, saiakera bat beti egin behar dela, zer esanik ez umeen ametsak daudenean erdian». Interpretazioagatik ere maite du filma: «Neskatxo hau ikusteagatik bakarrik ere merezi du. Hori ipini dudan pelikula denetan: antzezpena denetan da oso-oso ona».

Lara Izagirre. 2015

Bere lehen film luzearekin itxi du zerrenda Izagirrek, eta, aztertzen jarrita, besteetan azpimarratutako elementuak ere ikus daitezke berean. Interpretazioa bera, azkenetik hasteko. «Pelikularekin gertatu zitzaidan gauza politenetakoa izan zen [Jose Luis] Rebordinosek esan zidanean ea nondik atera nuen halako aktore puska. Hori niretzat oinarrietako bat da, beti: aktoreak euren lana super ondo egiten jartzea». Irene Escolar (June) zen aktore hura, Tamar Novasekin (Diego) batera, filmeko protagonista. Jaioterrira itzuli da, Diegoren ondora, bakartuta bizi den idazle gaztearengana. Baina alde egingo du, eta azken sekuentzia hori du kuttun berak: bost minutuko plano sekuentzia bat, June gertutik hartzen, autobuseko leiho alboan. «Plano finko bat, aktorea bere lana egiten. Ederra eta sakona da; uste dut ez dela behar beste ezer». Azken unean erabaki zuen hura grabatzea. Gidoian «June autobusean doa» baino ez baitzuen jartzen. Baina kamerak piztu, eta bakoitzak bere lekua hartzean, irekita aritzen dela dio, zinematografikoki proposatzen duen eskema «sinplea» izan ohi delako. Ez oso plastikoa. «Ez didate inoiz esango: 'Joe, Lara, zelako kamera mugimendua'. Niri hori ez zait interesatzen. Eta film hauetan ere ez dago halakorik: denak dira pertsonaietatik oso gertukoak, oso ondo komunikatzen dutenak gertatzen ari dena, baina barrutik. Badaude irudiarekin oso ondo jokatzen dakiten zinemagileak, baina niri, oro har, irudia zein polita den begira geratzeak atera egiten nau istoriotik».


Summary: Altsasuko gazteen aldeko elastikoa erakusteagatik kanporatu dute Etxebarria. Partida baten ondoren erakutsi zuen elastikoa, eta Granadak espedientea ireki zion orain hilabete. Kontratua eten dio orain.

Granada futbol taldeak kanporatu egin du Unai Etxebarria jokalaria (Getxo, Bizkaia, 1996). Taldea Europako Ligarako sailkatu zeneko ospakizunetan, Altsasuko gazte atxilotuen aldeko elastiko bat erakutsi zuen jokalariak, eta Granadak zigor espedientea ireki zion, talde politiko batzuek presio egin ondoren —Vox alderdiak, adibidez, neurriak hartzeko eskatu zion Granadari, eta alderdiak berak jakinarazi zuen Etxebarriari espedientea ireki ziotela—. Dosierra hasi eta hilabetera, taldetik kanpo utzi dute jokalari getxoztarra. BERRIAk baieztatu duenez, Altsasuko gazteen aldeko elastikoa erakusteagatik utzi du taldeak kontratua bertan behera.

Granadako hedabide batzuek kirol gorabeherekin lotu dute Etxebarriak taldean ez jarraitzea; haien arabera, beste atezain bat fitxatu du Granadak, eta, hortaz, lekurik gabe geratu da getxoztarra. BERRIAk jakin duenez, ordea, kanporaketa zuzenean lotua dago elastikoaren aferarekin. Jokalariak ez du adierazpenik egin nahi izan.

Granadaren bigarren taldean aritu da Etxebarria orain arte. Iaz iritsi zen taldera, Athleticek utzita. Lehen taldeko deialdian ere izan da partida batean baino gehiagotan, baina ez du jokatu. Beste urtebeterako kontratua zeukan oraindik, 2021eko ekainera artekoa, baina bertan behera uztea erabaki du taldeak.


Summary: Gose greban zen ezkerreko abokatu bat hil da Turkian. Ebru Timtik kartzelan zen, DHKP-C erakunde komunistaren aurkako prozesuetan espetxe zigor luzea ezarri baitzioten. Ospitalean hil da, Auzitegi Konstituzionalak aske uzteko eskaera atzera bota ondoren. Apirilaren 5ean hasi zuen gose greba beste abokatu batekin batera, epaiketa justu bat eskatzeko.

Turkian gose greban dauden ezkerreko abokatuetako bat hil egin da: Ebru Timtik. Apirilaren 5etik zegoen gose greban, Aytac Unsal beste abokatu batekin batera. Biak Herriaren Lege Bulegoa (HKK) ezkerreko erakundeko abokatuak dira, eta otsailetik preso daude erakunde horretako beste kide batzuekin batera.

DHKP-C erakunde komunistaren aurkako prozesuetan, zigor luzeak ezarri zizkieten abokatu horiei, Turkiako terrorismoaren kontrako legeak baliatuz, nahiz eta lekukoetako batek hainbat kontraesan izan. Hamahiru urteko zigorra ezarri zioten Timtiki «erakunde terrorista» bateko kide izatea leporatuta, eta epaiketa justu bat eskatzeko hasi zuten gose greba. Hainbatek salatu du abokatu gisa egindako lanagatik espetxeratu zutela Timtik.

HKK erakundeak berak eman zuen atzo Timtiken heriotzaren berri. Ostegunean jakinarazi zuen bihotzekoa izan zuela, eta Istanbulgo Sadi Konuk Ospitalaren atarian biltzeko deia egin zion jendeari. Bi abokatuak euren borondatearen kontra ospitaleratu zituzten.

Turkiako Auzitegi Konstituzionalak abuztuaren 14an ukatu egin zuen bi abokatuak aske uzteko eskaera. Ebatzi zuen ez zutela eskura informaziorik zioenik euren bizia arriskuan zegoela. Aurretik, ordea, Auzitegi Medikuntza Institutuak esana zuen bien egoera zela-eta ez zutela espetxean egon behar.


Summary: «Bizimodu amerikarra» defendatuko duela aldarrikatuz onartu du Trumpek hautagaitza. Goizaldean amaitu da Alderdi Errepublikanoaren batzarra. Jarduneko estatuburuak lau urteotan egindako lana txalotu dute alderdikideek.

Ezustekorik gabe amaitu da Alderdi Errepublikanoaren batzarra. Espero zen moduan Joe Biden hautagai demokrataren aurka egiteko baliatu du Donald Trump presidentegai errepublikanoak azken eguneko hitzaldia. Apenas aipatu dituen, ordea, AEBetan inoizko osasun krisirik larriena eragin duen pandemia eta Wisconsingo protestak —horien kasuan, «istiluak» soilik aipatu ditu Trumpek, horien atzean zer dagoen zehaztu gabe—. Aldiz, gogor jo du Bidenen kontra, eta ohartarazi haren alde bozkatuz gero «anarkia» izango dela nagusi AEBetan. «Hauteskunde hauetan erabakiko da ea bizimodu amerikarra defendatuko dugun, edota hura desegiten utziko diogun muturreko mugimendu bati».

Aurkari demokratari egotzi dio pandemiaren aurrean «amore eman» izana, eta ohartarazi du hark irabaziz gero hondoratu egingo litzatekeela herrialdeko ekonomia; Trumpek nabarmendu du gainditu egingo dutela koronabirusa eta, orduan, bere gidaritzapean, «indartsuago» izango direla AEBak.

Estatuburuak Etxe Zuria baliatu du kargu hartzearen hitzaldirako. Han, alderdiko milaka ordezkariz inguratuta onartu du hautagaitza. Haren aurretik, baina, beste hainbat alderdikidek hartu dute hitza, eta Trumpen aurkako kritikak gezurtatzeko baliatu dute beren mintzaldia, eta adierazi, besteak beste, jarduneko presidentea ez dela arrazista eta bere esku dagoen guztia egin duela pandemia geldiarazteko.

Azaroaren 3an egingo dituzte AEBetan presidentetzarako hauteskundeak. Trumpek bigarren legealdia beteko luke horiek irabaziz gero; inkestek, ordea, oso lehia zaila aurreikusten diote; izan ere, zazpi eta bederatzi puntu arteko aldea ateratzen dio hautagai demokratak errepublikanoari. Bestalde, osasun krisia eta afro-amerikarren hilketen aurkako protestak direla-eta izan duen jarrerak bere aurkako kritikak ozendu ditu.


Summary: Japoniako lehen ministroak dimisioa emango du, osasun arazoak direla eta. Shinzo Abek jardunean jarraituko du haren alderdiak ordezko bat izendatzen duen arte.

Denen ahotan zebilen zurrumurrua berretsi du Shinzo Abe Japoniako lehen ministroak: «Nire osasun egoera ez da ona, eta osasun arazoek erabaki okerrak ekar ditzakete. Horregatik, lehen ministro karguari uko egitea erabaki dut». Gobernuburuak, hala ere, jardunean jarraituko du haren alderdia LDP Alderdi Liberal Demokratikoak beste buruzagi bat izendatu bitartean.

Aberen osasun egoerari buruzko zurrumurruak indartu egin dira azken egunetan, lehen ministroa abuztuaren 17an eta joan den astelehenean erietxean izan zela zabaldu baita. Ez da lehen aldia buruzagi japoniarrak dimisioa ematen duena osasun arrazoiak medio. 2007an ere, lehen ministro kargurako izendatu eta urtebetera, kargua utzi behar izan zuen, hesteetako arazoak direla eta.

Oraintxe, Taro Aso lehen ministrorde eta Ekonomia ministroak luke aukerarik handiena Abe ordezkatzeko.


Summary: Hipoteka kopurua %66 hazi da ekainean, Araban, Bizkaian eta Gipuzkoan. Hilabete batzuetan behera egin ondoren, joera hautsi egin da, eta uda atarian 2.811 hipoteka egin dituzte bankuek eta bezeroek. Nafarroan, berriz, gainbeherak ez du etenik, eta iazko ekainean baino %36 gutxiago formalizatu dituzte.

Koronabirusak eragindako erabateko ziurgabetasunak geldialdi nabarmena eragin du etxebizitzen salmentaren merkatuan, 2020. urtean; baina Itxialdi Handiaren ondoren, merkatu horrek erakutsi du susperraldirako tartetxo bat izan dezakeela. Horrela islatu du etxebizitzen hipoteken berri ematen duen erakusleak, INEren bidez.

Eusko Jaurlaritzako eskumeneko hiru lurraldeetan gorakada nabarmena izan da ekainean, iazko hil berean baino %66 hipoteka gehiago egin baitira. Guztira, 2.811 hipoteka adostu dituzte bankuek eta bezeroek, eta hipoteka horietan 366,8 milioi euro mailegatu dituzte entitateek, %50 gehiago. Hipoteka kopuruaren datua ez da nolanahikoa, martxoan (-%25,6), apirilean (-%16,7) eta maiatzean (-%35,9) harilkatutako jaitsierak eten dituelako, eta modu garbian, gainera.

Etxebizitzen salmenta zertxobait suspertzen hasi dela pentsatzeko oinarria ematen duen datu hori ez da azaldu, ordea, Nafarroan. Han, 269 hipoteka egin dituzte, ekainean, eta bankuek 32,5 milioi euro mailegatu dituzte. Iazko ekainarekin alderatuz, %29 txikiagoa da kopuru hori.


Summary: Lantokiak ikuskatzeko neurrien inguruan galdetuko dio EH Bilduk Nafarroako Gobernuari. Tuterako Uvesa enpresaren jokabidea «arduragabea» kritikatu du koalizioak, eta «langileen segurtasun neurriak bermatzeko neurriez» galdetuko dio gobernuari Nafarroako Parlamentuan.

EH Bilduren ustez, «eskandalagarria» da Tuterako (Nafarroa) Uvesa lantegian izandako COVID-19 agerraldia. Hango beharginen artean 175 positibo atzeman dituzte, sindikatuek salatu ondoren ez zirela segurtasun neurriak errespetatzen ari. «Ez da aisialdiko jarduera batean sortutako berragertze bat, baizik eta lan esparruari soilik dagokiona», gogoratu du koalizio abertzaleak: «Are kezkagarriagoa da enpresak aurretik beharrezko neurriak hartu ez izana. Izan ere, lantegi horretan neurririk ez zegoelako piztu zuten alarma sindikatuek».

Horregatik, EH Bilduk gogoratu du «lan osasuneko agintaritzak langileen osasuna arriskuan jartzen duten jokabide horiek kontrolatu eta zigortu» dituela. «Ezinbestekoa da Administrazioak jarraipen eta ikuskapen zorrotza egitea, lan-eremuan osasun segurtasuna bermatzeko indarrean dauden neurriak betetzen direla ziurtatzeko, batez ere langile asko dauden lantegietan», esplikatu du.

Hori dela eta, EH Bilduko talde parlamentarioak galdera bat erregistratu du gaur Santos Indurain Osasun kontseilariari egiteko. «Nafarroako Osasun Publikoak eta Lan Osasunak lantokiak ikuskatzeko eta langileen segurtasun neurriak bermatzeko zer neurri garatzen ari diren» jakin nahi du koalizioak, baita «Uvesa eta antzeko ezaugarriak dituzten beste lantoki batzuetako berragerpenak kontrolatzeko ezarritako neurriei buruzko informazioa ere».


Summary: Isuntzak ezingo du arraun egin asteburuan Eusko Label ligako bi estropadetan. Arraunlari batek COVID-19arekin positibo eman duela zabaldu du TKEk, baina Isuntzak zehaztu du "balore kontrajarriak" eman dituela testetan, eta horiek ez direla "erabakigarriak". PCR proban, negatibo eman dute kide guztiek. Irailaren 1era arte konfinatuta egotera behartuta daude orain, PCR probak berriz egin arte.

Isuntzako arraunlari batek COVID-19arekin positibo eman duela eman du aditzera Traineruen Kluben Elkarteak, eta horrenbestez, ezingo duela bihar eta etzi Galiziako bi estropadetan parte hartu, ligako eta Osasun arloko protokoloaren arabera, itxialdia egin behar dutelako gainerako kideek ere. Isuntzak ohar bidez zehaztu egin du gero TKEk zabaldutakoa: "Gure arraunlarietako batek lan munduan jatorria duen COVID-19aren ondorioz, probak egin ditu, eta jasotako emaitza kontrajarriak ez dira erabakigarriak. Denok egin ditugu probak orain, arraunlari hori barne, eta denetan negatibo atera da". TKEk hartu duen erabakiaz, ondorengoa adierazi du Lekeitioko arraun taldeak: "TKEko epaileak, zentzumena eta zuhurtzia oinarri hartuz, irailaren 1ean egingo diren PCR probak egin arte, konfinamendu protokoloa ezarri digu". Gehitu du "osasuna edozein kirol proba edo txapelketaren gainetik" dagoela. Horrenbestez, Lekeitioko trainerua ez da izango bihar eta etzi Eusko Label ligaren barruan jokatuko diren Galiziako bi estropadetan.

Irailaren 1eko testetan berriz ere negatibo ematen badute denek, Kontxarako sailkatze estropadan izango da Isuntza, datorren ostegunean.

Ligako araudiaren arabera, orain arte batutako puntuen batezbestekoa emango zaio Isuntzari bi estropada horietan: bost puntu bihar, eta beste horrenbeste, etzi. Zortzigarrena da sailkapenean, 64 punturekin, eta kanporaketa jokatzera eramaten duen azken-aurreko postuan den Aresi bederatzi puntu ateratzen dizkio.

Isuntzaren egoera ez da aurrenekoa denboraldi honetan. Euskotren ligan, Arraun Lagunak berdin egon zen, hiru estropadatan lehiatu ezinda, eta orain ere etxean konfinatuta daude denak, liga amaitu eta gero beste arraunlari batek positibo eman zuelako. KAE 1 ligan, Getaria egon zen horrela, eta KAE 2 ligan, Zarautz B eta Portugalete ez dira gehiago lehiatuko denboraldi honetan, berriki izandako positibo kasuengatik.


Summary: 1936ko gerrako granada bat eta pistola bat atzeman dituzte Mendigorrian. Granada duela 80 urte ingurukoa da, eta pistola, berriz, duela 90 urtekoa. Lizarragan, gainera, 40-50 urte inguru dituen jaurtigai bat atzeman dute.

Pertsona batek eskuko granada bat eta pistola bat aurkitu ditu bere eraikinaren etxabean, Mendigorrian (Nafarroa). Etxebizitza berregokitzeko eta birgaitzeko lanak egiten ari zela atzeman ditu armak. Guardia Zibilaren Lehergailuak Indargabetzeko Espezialisten Taldeak (GEDEX) jakinarazi duenez, aurkitu duten esku granada duela 80 urte ingurukoa da, eta 1936ko gerran asko erabili zen.

Eraikin berean aurkitutako pistola, berriz, 7,65 milimetroko kalibre txikikoa da, 90 urte inguruko antzinatasuna duena. Poliziak adierazi duenez, armak leku seguru batean suntsitu dituzte, modu kontrolatuan.

Jaurtigai bat Lizarragan

Beste pertsona batek lehergailu bat aurkitu du Lizarragan (Nafarroa). Jaurtigaia bere jabetzako estalpe batean garbiketa lanak egiten ari zela atzeman du. GEDEX taldeak baieztatu duenez, 40 milimetroko kalibreko fusil granada bat da, oxidazio egoera aurreratuan. Lehergailuak 40-50 urte inguru zituen, eta agenteek adierazi dutenez, suntsitu egin dute.


Summary: Araban, Bizkaian eta Gipuzkoan ere maskara derrigorrezkoa izango da LH1etik aurrera. Ikasturtea hasteko egunak aldatu ditu Jaurlaritzak: DBH3, DBH4 eta Batxilergoko ikasleak irailaren 15ean hasiko dira, eta ez irailaren 7an. Hezkuntza Sailak beste mila irakasle kontratatzea aurreikusi dute.

Eusko Jaurlaritzako Hezkuntza Sailak 2020-2021eko ikasturteari buruzko argibideak eman ditu. Aldaketa nagusietako bat ikasturtea hasteko eguna da: Derrigorrezko Bigarren Hezkuntzako hirugarren eta laugarren mailako ikasleak eta Batxilergokoak irailaren 15ean hasiko dira, eta ez irailaren 7an. Ez da aldaketarik egongo Haur Hezkuntzako, Lehen Hezkuntzako, DBH1eko eta DBH2ko ikasleentzat: irailaren 7an hasiko dira. Hezkuntza presentziala izango da, eta ordutegia ez da jarraitua izango HHko eta LHko ikasleentzat.

Lanbide Heziketan ere aldatu egin dute hasiera eguna. Goi mailako zikloetan, hilaren 14an hasiko dira bigarren mailakoak, eta 16an lehenengo mailakoak. Erdi mailako zikloak geroago hasiko dira: bigarren mailakoak, hilaren 21ean, eta lehen mailakoak, 23an. Oinarrizko zikloetan, udalen zentroetan ematen badituzte eskolak, irailaren 14an ekingo diote bigarren mailako ikasleek, eta lehen mailakoek, hilaren 16an; aldiz, Lanbide Heziketako ikastetxe batean ematen badute zikloa, irailaren 28an hasiko dira bigarren mailakoak, eta lehen mailakoak, bi egun geroago.

Maskararen erabilera "indartu" egingo dutela ziurtatu du Cristina Uriarte Eusko Jaurlaritzako Hezkuntza sailburuak. Horrenbestez, LH1etik aurrerako haurrek erabili beharko dute, baita 1,5 metroko tartea daukatenean ere. Haur Hezkuntzan, ez da nahitaezkoa izango, baina "posible denean" erabili beharko dute. Irakasleek beti erabili beharko dute maskara, baita bizikidetza talde egonkorretan daudenean ere.

Baliabide gehiago jarriko dituztela azaldu du Uriartek. Zehazki, ziurtatu du 1.000 irakasle gehiago kontratatzea aurreikusi dutela geletan ikasle gehien dituzten ikastetxeetarako. "Orain ikusten ari gara nolako beharrak egon daitezkeen". Haren hitzetan, ikastetxez ikastetxe aztertuko dute zer behar dituzten.

Hezkuntza Sailak uste du zenbait ikastetxek, irakasleak ez ezik, lokal gehiago ere beharko dituztela . Hori dela eta, Uriartek azaldu du Hezkuntza Sailak Eudeli udalen "lankidetza" eskatu diola udalen instalazioak uzteko.

Itunpeko sareari dagokionez, Uriartek nabarmendu du Hezkuntza Sailak laguntza deialdi bat egingo duela ikastetxe horientzat.

Kasuen kudeaketa

Ikasgeletan positiboak agertzen direnean nola jokatuko duten ere azaldu du Uriartek. Lehenik, COVID-19aren sintomak dituzten ikasleek eta langileek ez dute eskolara joan beharko, ezta berrogeialdian daudenek ere. Ikasleei ikastetxean daudenean sintomak agertzen bazaizkie, aparteko gela batera eramango dituzte, maskara jantziko zaie, eta familiek osasun etxearekin harremanetan jarri beharko dute. Positibo ematen badute, bi egoera egongo dira: haurra bizikidetza talde egonkorrekoa denean, kontaktu estutzat hartuko dituzte taldeko guztiak; bizikidetza talde egonkor batekoa ez denean, berriz, ikastetxeko harreman estuak identifikatuko dituzte. "Osasun Publikoko Zerbitzuak eta Lan Arriskuen Prebentziorako Zerbitzuak balioetsiko dute ea irakasleak eta ikastetxeko langileak kasu baieztatuaren kontaktu estutzat hartu behar diren", erantsi dute. Kontaktu estutzat dituzten pertsonei "jarraipen aktiboa" egingo diete, eta etxean egon beharko dute berrogeialdian.

Gerta daiteke ikastetxe batean kasu bat baino gehiago agertzea ere. Agerralditzat hartuko dute hiru pertsonak edo gehiagok positibo ematen dutenean. Hiru egoera aurreikusi dituzte: agerraldi "kontrolatuak" edo noizbehinkako kasuak izatea, agerraldi "konplexuak" edo noizbehinkako komunitate transmisioa izatea, eta "kontrolik gabeko" transmisio komunitarioa egotea. Lehenengo kasuan, transmisio kateak "ondo definituta" egongo direla azaldu du Jaurlaritzak. Egoera hori talde bakar batean gerta daitekeela esan dute, baita independenteak diren bizikidetza talde egonkor batzuetan ere. Orduan, kontaktuak identifikatu eta bakartuko dituzte. Bigarren egoeran, transmisio kateak ezingo dituzte erraz identifikatu edo positibo bat baino gehiagoko adarrak agertuko dira. Hezkuntza Sailak aurkeztutako protokoloan ageri denez, kasu horretan, positiboen arteko lotura aztertuko dute, eta beste neurri batzuk hartzea aztertuko dute: berrogeialdia gorde behar duen taldea edo taldeak handitzea, gelak edo lerroak ixtea... Azkenik, Ikastetxean kontrolatu gabeko transmisioa gertatzen dela uste badute, arriskuak ebaluatuko dituzte, eta transmisioa non gertatzen den analizatu. Beste neurri batzuk hartzea aztertuko dute, eta, azkenik, baita ikastetxeko eremu bat edo ikastetxea bera ixtea ere.


931 kasu izan dira Hego Euskal Herrian

Summary: 931 kasu izan dira Hego Euskal Herrian. Ospitaleetara jende geheien sartu den eguna izan da: 62.

«Ez da lortu goranzko kurba iraultzea; ez kutsatuen kopuruan, ezta ospitaleratzeen kasuan ere»". Nekane Murga Jaurlaritzako Osasun sailburua egungo egoeraz mintzatu da goizeko agerraldian, eta kasuen kopuruak handiak direla ohartarazi du. Izan ere, atzo, pandemia osoko kopururik handiena atzeman zen Hego Euskal Herrian, eta azken orduetan ere goitik ibili dira: 931 kasu detektatu dituzte. Sailburuak, baina, nabarmendu du kurbaren bilakaera martxokoa baino geldoagoa dela, eta iragarri du eta datorren astean kasuak «egonkortu» daitezkeela, aurreko astean ezarritako neurrien ondorioz. Halere, trasnmisio komunitarioa dagoela berretsi du.

Herrialdeka, bada alderik bezperako datuekin, Nafarroan batez ere. Izan ere, Tuterako lantegi batean atzo atzemandako positiboek bikoiztu egin zituzten egunotan herrialdean atzeman diren kasuen batezbestekoa. Nafarroako Gobernuak gaur jakinarazi du kasu horietatik 148 direla Nafarrokoak. Araban, Gipuzkoan eta Nafarroan apaldu egin dira kasuak; Bizkaian, berriz, ugaritu. Bizkaian 432 kasu atzeman dituzte, atzo baino 76 gehiago; Gipuzkoan, 225 kasu izan dira, hemezortzi gutxiago; Nafarroan, 167, atzo baino 86 gutxiago eta Araban, 94, atzo baino 37 gutxiago.

Kasuen zifra altuen isla ospitaleetan igartzen ari da. Izan ere, erietxeetara gaitzaren ondorioz jende gehien sartu den eguna izan da, udako agerraldiak hasi zirenetik: 62 gaixo sartu dira Hego Euskal Herriko ospitaleetan. Erietxeetan daudenak 321 dira une hauetan, eta horietatik 40 ZIU zainketa intentsiboetako unitateetan daude.

Donostiako agerraldiarekin lotuta, proba gutxi

Murgak une hauetan dauden oldarraldien inguruko datuak eman ditu prentsaurrekoan. Gernikakoa (Bizkaia) da kasu gehien dituena: 2.705 proba egin dituzte orain arte, eta 113 kasu atzeman dituzte ez-jaietan sorturiko agerraldiarekin lotuta. Gainera, gaur beste 600 test inguru egingo dituzte.

Gernikan egin diren proba kopuruan aldean, gutxi izan dira Donostiako bi dantzalekutan izandako agerraldiekin lotuta egin direnak. Osasun Sailaren esanetan, 240 proba egin dituzte Komplot diskotekan izan zirenei, eta horietatik 26 izan dira positiboak. Tropical diskotekan izan zirenen artean, aldiz, 43 proba egin dira eta 19 kasu atzeman: %44k eman du positibo.

Bestalde, Azpeitian (Gipuzkoa) hamahiru kasu izan dira azken orduetan, eta horietatik hamar herrian izandako agerraldiarekin daude lotuta. Osasun Sailak azaldu du hurbileko kontaktuei hamar egunetara egiten zaizkien PCR probetan detektatu dituztela kasuok, eta datozen egunetan progresiboki apaltzen joango direla kutsatzeak.

Donostiako proben kopuru apalaz galdetuta, Murgak azaldu du Jaurlaritzaren deialdiak irekiak eta borondatezkoak direla, baina, halere, jendea identifikatzeko lanetan dabiltzala argitu du. Sailburuaren hitzetan, jendeak probak egitera ez joatea erabakitzen badu "asko" zailtzen da aztarnarien lana, jende asko pilatu daitekeen tokietan bereziki. Gogor jardun da sailburua pertsona batzuek duten jarreraren inguruan. Dantzalekuetan egon eta proba egitera joan ez den jendea Donostiatik "besteak kutsatzen" egon daitekeela esan du: "Ez dugu hori geratzeko modurik porbarik egiten ez badute". Hain zuzen ere, egunotan Jaurlaritzatik hartu dituzten neurriak jende pilaketak ekiditeko eta agerraldi bat egonez gero kontaktuak lokalizatu ahal izateko direla esan du.

Osasun Sailaren beste kezketako bat bakartzeak betetzen ez dituzten herritarrak dira. Murgak azaldu du kasu batzuetan, bakartzeak ez direla behar bezala betetzen, eta proban negatibo eman arren, ezinbestekoa dela exean geratzea hurbileko kontaktua bada. Gainera, esan du badirela positiboekin harremanetan egon direla jakin eta porbarik egiten ez dutenak. Neurriak betetzen ez dituzten pertsona horiek gaixotasuna trasmititzen ari direla esan du sailburuak, tonu irmoan: "Norbaitek arrisku jarduerak egiten baditu, esaterako maskararik gabe egon jende askorekin, ez du ezertarako balio PCR probak egitea. Ohiturak aldatzen ez baditu arriskuan egoten jarraituko du". Gogoratu du une hauetan 40 pertsonatik gora daudela ZIUetan "heriotzaren aurka borrokan", eta ziurrenik, "poteoan edo familiarteko bilera batean egon den norbaitek" kutsatu dituela.


Summary: Kontxako Bandera ikuslerik gabe lehiatuko da. Koronabirusak eragindako osasun krisiaren ondorioz, antolatzaileek neurri bereziak hartu dituzte Kontxako aurtengo estropadetarako. Besteak beste, ez bertaratzeko eskatu diete arraunzaleei.

Iazkoa bezalako irudirik ez da izango aurtengo Kontxako Banderan. Nekane Arzallus Donostiako alkateordeak arraunzaleei eskatu die estropadak etxean telebistaz ikus ditzatela eta Donostiara ez daitezela joan. «Hainbat usadio egokitu egin behar izan ditugu pandemiaren ondorioz; eta, jakina, Kontxako Bandera ere ez da salbuespena izango. Beraz, arraun denboraldiko zitarik garrantzitsuena ezohiko egoera honetara egokitu behar izan dugu». Jende pilaketak eragozteko, estropada ikusteko prestatuta egon ohi diren eremuak itxita egongo dira: Kaia, Pasealeku Berria, Kontxako pasealekua eta Santa Klara irla. Itsasoan ere aldaketak izango dira; estropada jarraitu nahi duten motor ontziak ezin izango dira Kontxako badian sartu. Horrez gain, ezingo diete traineruei segitu estropadako azken luzean.

Egoera bereziagatik eta lehiaketaren segurtasuna «bermatzeko» xedez, proba guztiak –sailkapen estropadak eta banderako bi jardunaldiak– ordu bat lehenago hasiko dira. Sailkatze estropadak bitan banatu dituzte. Asteazkenean, irailaren 2an, emakumeen hamabost ontzi arituko dira igandean parte hartzeko lehian; ostegunean, irailaren 3an, aldiz, gizonezkoen txanda izango da, eta 24 talde ariko dira. Bi lehia horiek ordu berean hasiko dira, alegia, 17:30ean.

Kanporaketetatik lehen igandera bitartean PCR analisietan arraunlariren batek positibo emango balu, haren taldea kanporatua izango litzateke, eta sailkatze zerrendako hurrengoak ordezkatuko luke. Gehienez, lau ordezkatze izango lirateke. Bestalde, aurreneko igandetik eta bigarren igandera bitartean beste positiboren bat azalduko balitz, euren taldeek ezingo lukete bigarren jardunaldian parte hartu. Murriztu egingo litzateke traineruen kopurua, beraz. Emakumeen estropadak 10:00etan hasiko dira; eta gizonenak, berriz, 11:00etan.

Beste aldaketa bat ere izango da: banderak ez dira Donostiako portuan emango, badian bertan baizik. Talde irabazlearen patroiari soilik emango zaio bandera. Bestalde, Arzallusek jakinarazi duenez, bi kategoriatako zortzi traineruen ordainsariak 85.425 eurora areagotu dituzte. Banderarekin batera, 25.000 euroko saria jasoko du irabazle bakoitzak.


Summary: Ezkabatik ihes egin zuen preso baten gorpuzkiak itzuli dizkiete bere senideei. Nafarroako Memoriaren Institutuak Leoncio de la Fuente Ramosen gorpuzkiak itzuli dizkio bere familiari, hil eta 82 urtera. Larrasoañan exekutatu zuten.

Nafarroako Memoriaren Institutuak Leoncio de la Fuente Ramosen gorpuzkiak itzuli dizkio bere familiari, hura exekutatu eta 82 urtera. De la Fuente Ramos 1937ko abuztuaren 22an iritsi zen Ezkabako kartzelara, eta 1938ko maiatzaren 22an espetxe horretatik egindako talde ihesean parte hartu zuten 795 presoetako bat izan zen. Ihes egin eta berehala harrapatu zuten, eta Larrasoañan exekutatu eta hobiratu zuten, beste hiru lagunekin batera.

Gorpua 2018an aurkitu eta berreskuratu zuten, eta Nafarroako DNA Bankuaren ikerketa genetikoari esker identifikatu zuten 2020ko ekaina bukaeran. Gaur eman dizkiete gorpuzkiak De la Fuente Ramosen senitartekoei, Nafarroako Artxibo Orokorrean egin den ekitaldian. Jardunaldian, Paula de la Fuente Leoncioren alaba, eta haren alaba eta biloba egon dira, eta Paulina Lizoainekin elkartzeko aukera izan dute. Lizoainen testigantzari esker jakin zuen Nafarroako Gobernuak Larrasoañan izandako exekuzioen berri; izan ere, 89 urteko emakumeak haurra zela ikusi zuen lau lagunen hilketa.

Gorpuzkiak entregatzeko ekitaldiaz gain, bertaratutakoek Ezkabako gotorlekua bisitatu dute —ihesaldia gertatu zen tokia—, baita Larrasoañako hobia ere. Hobian, Fermin Ezkieta ikertzaileak, Aranzadi Zientzia Elkartearen eskutik, ihesaren eta hobitik ateratzeko prozesuaren xehetasunak azaldu ditu.